UNTUK KEMBALI KUASAI PUTRAJAYA, UMNO MESTI SEGERA TINGGALKAN BERSATU

Kalau diadakan pungutan suara di kalangan ahli-ahli UMNO tentang kerjasama dengan Bersatu dalam PRU15 akan datang, rasanya tidak sampai 10 peratus yang bersetuju.
Begitu juga kalau diadakan pungutan suara tentang perlukah UMNO berkongsi kerusi dengan Bersatu, terutama di kawasan yang biasa ditandingi parti itu, agaknya hampir tidak ada yang setuju dengan perkara itu.
Meskipun Bersatu kini mengetuai kerajaan PN dengan Muhyiddin Yassin sebagai Perdana Menteri, nyawa parti itu dalam PRU akan datang banyak bergantung kepada ihsan UMNO.
Tanpa kerjasama dan sokongan, lebih-lebih lagi murah hati UMNO untuk bertoleransi dari segi pembahagian kerusi, Bersatu tiada ruang lagi untuk menghirup udara segar dalam perjalanan masa depannya.
Bersatu ini hanya umpama bunga teratai – gah di permukaan tetapi akar umbinya tidak pun mencengkam tanah.
Dalam PRU14 lalu, mereka banyak bergantung kepada jentera parti PKR dan DAP dan dalam PRU akan datang, mereka mengharap menumpang jentera parti UMNO dan Pas pula.
Itulah Bersatu, lebih-lebih lagi Muhyiddin yang menerajui Bersatu tidaklah mempunyai aura seperti Tun Mahathir Mohamad ketika PRU14 lalu.
Pendirian UMNO terhadap Bersatu ketika ini amat jelas iaitu mereka menyokong Muhyiddin dan berada dalam kerajaan PN hanyalah sehingga penggal Parlimen PRU14 ini berakhir saja.
Untuk PRU15, UMNO hanya mahu komited dalam kerjasamanya dengan Pas dalam Muafakat Nasional atau MN dan sebab itulah UMNO menolak untuk menyertai gabungan PN secara rasmi.
Dengan keadaan ini, walaupun Muhyiddin telah mendaftarkan PN, kedudukan Bersatu masih lagi terumbang-ambing kerana jika UMNO menolak untuk bertoleransi dalam soal kerusi, parti itu tiada peluang lagi untuk terus bernyawa.
Berikutan PRN Sabah yang memperlihatkan Bersatu tidak menghormati UMNO di mana sejak awal Muhyiddin telah menamakan Hajiji sebagai Ketua Menteri, walaupun parti itu hanya serpihan UMNO, kemudian cuba memungkiri janji pengagihan kouta menteri kepada Bung Mokhtar Radin, nyata bahawa Bersatu bukanlah rakan yang baik untuk berkongsi kuasa.
Sepatutnya sejak awal lagi Bersatu menghormati kedudukan UMNO yang lebih besar dan ramai Ahli Parlimennya pula menyokong Muhyiddin, namun Muhyiddin seperti memperlekehkan UMNO dengan mengumumkan nama Hajiji sebagai Ketua Menteri tanpa sebarang perundingan dengan UMNO.
Kini, selepas PRN berakhir, nampaknya ramai pemimpin UMNO makin sedar mereka bukan saja sedang dipermainkan oleh Bersatu, malah bakal “dibunuh” masa depannya jika terus bersama parti itu.
Presiden UMNO, Zahid Hamidi, Timbalan Presiden, Mohamad Hasan dan lain-lain pemimpin kanannya mula bersuara tentang hala tuju baru yang mahu dilalui untuk menghadapi PRU akan datang.
Tindakan UMNO tidak menyertai PN adalah suatu tindakan yang betul, tetapi ingin terus berada bersama Bersatu sehingga PRU akan datang, barangkali bukan suatu keputusan yang tepat.
Ini kerana selama tujuh bulan bersama selama ini jelas menampakkan Bersatu ingin membolot, menguasai dan melemahkan UMNO melalui kuasa yang terkumpul di tangan Muhyiddin dan beberapa menteri kanan daripada Bersatu yang rapat dengan Perdana Menteri seperti Hamzah Zainuddin dan Azmin Ali.
Jika lebih lama bersama, UMNO akan terus dilemah serta hubungannya dengan Pas juga akan dipecah-perintahkan yang tujuan akhirnya ialah agar Bersatu terus unggul menguasai kerajaan untuk tempoh yang lebih lama.
Dalam hal ini, UMNO tidak harus berlengah lagi dan mesti cepat keluar daripada kerajaan PN, tidak kira sama ada dengan menyokong Anwar Ibrahim membentuk kerajaan baru atau supaya pilihanraya semula dapat diadakan segera.
Yang penting, keluar daripada kerajaan PN dan menarik sokongan terhadap Muhyiddin adalah pilihan yang tidak boleh dilengah-lengahkan lagi buat UMNO.
Lagi cepat bertindak, lagi cerah harapan untuk UMNO kembali menguasai Putrajaya seperti sebelum ini, sebaliknya bagi Bersatu pula, sekali ia sudah berjaya mengalahkan UMNO sejak PRU14 lalu, selamanya niat untuk menguburkan UMNO itu tetap membara.
Berdasarkan sokongan semasa rakyat kepada UMNO dalam beberapa PRK sebelum ini dan di PRN Sabah, tidak dinafikan ia telah pulih dan berada di tahap yang baik, maka masa depan parti itu sebenarnya lebih berkilau jika tanpa bersama Bersatu, tetapi Bersatu hampir tiada masa depan jika tiada UMNO bersamanya.
Pilihlah mana satu – mahu UMNO terus hidup atau merelakan Bersatu “mematikan” UMNO?
(Shahbudindotcom 02/10/2020)

0

0

votes
Article Rating
Kongsikan artikel ini


SELEPAS TIKTOK, SEKALI LAGI MENTERI PENGAJIAN TINGGI JADI KECAMAN RAMAI

Sebelum ini, Menteri Pengajian Tinggi, Noraini Ahmad dikecam ramai kerana ingin menganjurkan pertandingan video pendek TikTok untuk pelajar pusat pengajian tinggi.
Ia bagaimanapun mendapat kritikan pengguna maya yang menyifatkan perkara itu tidak harus menjadi keutamaan di kala mahasiswa berdepan pelbagai masalah sepanjang tempoh PKP, malah tidak kena masa kerana diperkenalkan ketika malam Nisfu Syaaban.
Sehubungan itu, ia kemudian senyap begitu saja tanpa sebarang berita, malah hantaran di media sosial milik Noraini mengenai pertandingan itu juga telah dipadamkan.
Kini, Noraini sekali lagi mengundang kecaman ramai berikutan pengumumannya secara drastik menangguhkan pendaftaran pendaftaran ke IPT-IPT.
Beliau bertindak demikian berikutan meningkatnya kes Covid-19 sejak dua hari lalu.
Tetapi, tetapi tindakan tergesa-gesa Noraini itu telah menimbulkan banyak kesusahan kepada pelajar kerana ada di antaranya sudah sampai ke IPT tempat mendaftar, sudah membayar rumah sewa, sudah membeli tiket penerbangan dan pelbagai lagi.
Bagi yang sudah sampai ke IPT untuk mendaftar dan kemudian disuruh balik, mereka turut berdepan dengan masalah kewangan untuk pulang semula ke kampung atau rumah ibu bapa masing-masing.
Sekarang, siapa yang nak selesaikan masalah mereka?
Adakah Kementerian Pengajian Tinggi mahu menanggung kerugian mereka itu?
Soalnya, kenapa Noraini terlalu tergesa-gesa membuat penangguhan tanpa memikirkan kesan daripada tindakannya?
Kenapa tidak dilaksanakan Pelan B yang tidak menyusahkan pelajar dan bukan menangguhkan pendaftaran?
Sebagai luahan kemarahan terhadap Noraini itu, di media sosial kini sarat dengan desakan agar beliau meletakkan jawatannya.
Yang nyata, keputusan beliau menangguhkan pendafataran itu mendahului tindakan Majlis Keselamatan Negara yang berhak membuat sebarang keputusan berkaitan Covid-19.
Mengapa sebelum Perdana Menteri dan MKN mengambil apa-apa keputusan, Norani sudah mendahului mereka?
Kenapa Noraini sebagai menteri tidak mampu berfikir dengan lebih luas sebelum bertindak?
Adakah beliau sibuk dengan TikTok?
(Shahbudindotcom 03/10/2020)

5

1

vote
Article Rating
Kongsikan artikel ini


UMNO PATUT TARIK BALIK PENYERTAAN BERSATU KE DALAM MN

Sebelum ini, atas persetujuan bersama, UMNO dan Pas telah bersetuju menjemput Bersatu untuk menyertai Muafakat Nasional (MN).
Surat jemputan kepada Presiden Bersatu, Muhyiddin Yassin bertarikh 13 Ogos itu ditandatangani oleh Presiden UMNO, Ahmad Zahid Hamidi bersama Presiden Pas, Hadi Awang.
Berikutan itu, Bersatu melalui surat balasannya bertarikh 18 Ogos yang ditandatangani Muhyiddin telah menyatakan persetujuan untuk parti itu menyertai MN.
Begitu pun, kemasukan Bersatu ke dalam MN belum lagi diterima secara rasmi kerana ia perlu disahkan terlebih dahulu oleh Jawatankuasa Induk MN yang dianggotai pimpinan kanan UMNO dan Pas.
Dalam waktu yang sama, UMNO tidak menyertai Perikatan Nasional (PN) yang ditaja oleh Muhyiddin, tetapi Pas mengambil keputusan untuk menyertainya.
Ini bermakna, Pas ada dalam MN dan Pas juga ada dalam PN, malah dalam Gagasan Sejahtera pun Pas ada bersama dengan Berjasa, meskipun gabungan itu ketika ini senyap sunyi tanpa sebarang khabar berita.
Pendirian UMNO ialah parti itu hanya berada dalam kerajaan PN sehingga tempoh penggal PRU14 ini berakhir saja dan untuk menghadapi PRU15, UMNO hanya mahu bersama Pas dalam MN.
Sikap dan pendirian UMNO enggan menyertai PN ialah kerana mereka tidak mahu bersama dengan Bersatu, jauh sekali untuk berkongsi kerusi dengan parti itu dalam PRU15 akan datang.
Masalahnya, dalam pada UMNO tidak mahu bersama dengan Bersatu, sebaliknya hanya mahu bersama dengan Pas, tetapi Bersatu telah pun dijemput untuk menyertai MN dengan Zahid Hamidi sendiri merupakan salah seorang penandatangan surat jemputan kepada Muhyiddin itu.
Bahkan, Muhyiddin telah pun bersetuju untuk Bersatu menyertai MN.
Cumanya, kemasukan Bersatu ke dalam MN belum lagi disahkan secara rasmi.
Berikutan PRN Sabah yang menampakkan UMNO kena buli dengan Bersatu serta tuntutan akar umbi UMNO yang mahu parti itu menyemak semula hala tujunya, sebarang keputusan sebenarnya sukar diambil oleh UMNO pada peringkat ini.
Kesukaran pertama adalah kerana UMNO masih sebahagian kerajaan PN dan kedua, Bersatu telah pun dijemput untuk menjadi sebahagian daripada MN.
Tidakkah ini pelik sepelik-pelik pendirian yang telah diambil oleh UMNO.
Mereka tidak mahu kepada Bersatu dan enggan menyertai PN, tetapi dalam waktu yang sama menjemput pula Bersatu masuk ke dalam MN.
Selagi UMNO masih berada dalam kerajaan PN yang dipimpin Muhyiddin dan Bersatu juga tidak ditolak daripada menyertai MN, selagi itulah UMNO sukar untuk menentukan hala tujunya secara konkrit.
Maka, jika benar UMNO serius mahu menentukan hala tujunya ke arah memenangi PRU15 akan datang dan mendengar suara akar umbi parti, dua perkata di atas harus diselesaikan terlebih dahulu.
UMNO melalui Jawatankuasa Induk MN mesti bertegas untuk menolak kemasukan Bersatu ke dalam gabungan itu.
Tiada untungnya kepada UMNO dengan adanya Bersatu di dalam MN, tetapi kemasukan itu hanya memberi keuntungan kepada Bersatu.
Di dalam MN, cukup dengan UMNO dan Pas saja, selain komponen BN lain turut berada di dalamnya dan itu pun sebenarnya sudah cukup untuk memberi sinar kemenangan dalam PRU15 nanti.
Bersatu ini harus ditinggalkan begitu saja kerana ia adalah parti pengkhianat, di dalamnya ramai pengkhianat dan tidak mustahil ia akan terus khianat untuk meneruskan hidupnya.
Soal sama ada Pas setuju atau tidak untuk menolak penyertaan Bersatu daripada menyertai MN, ia terserah kepada parti itu membuat pilihan, namun satu perkara yang Pas harus sedar ialah keberadaannya bersama PN tidak pun menguntungkan di mana untuk mendapatkan Adun Lantikan di Sabah pun ditentang oleh Star, komponen PN sendiri.
Dalam hal ini, bukankah lebih baik Pas fokus kepada MN saja.
Tentang kedudukan UMNO dalam kerajaan PN, cepat atau lambat, UMNO tiada pilihan dan mesti keluar daripadanya kerana Muhyiddin ternampak jauh lebih sayang kepada Azmin Ali dan Hamzah Zainuddin, dua pelompat katak daripada PKR dan UMNO ke dalam Bersatu berbanding Zahid Hamidi dan semua Ahli Parlimen UMNO yang merupakan jumlah terbesar dalam PN ketika ini.
Makin lama masa berlalu bersama Bersatu, bukan saja MN semakin tenggelam, bahkan laluan ke Putrajaya yang dicita-citakan oleh UMNO sejak 2018 lalu dibimbangi perlahan-lahan akan menyimpang ke penjara jadinya.
(Shahbudindotcom 03/10/2020)

0

0

votes
Article Rating
Kongsikan artikel ini


KENAPA GUAN ENG TAK BALAS SURAT KELUAR DAP ZAID IBRAHIM?

Barangkali ramai yang tidak menyedari bahawa Zaid Ibrahim, bekas Menteri di Jabatan Perdana Menteri dan bekas Ahli Parlimen Kota Bharu, bukan lagi ahli DAP sekarang ini.
Ia mungkin antaranya kerana beliau agak memencilkan diri daripada memberi sebarang komen mengenai perkembangan politik negara sejak mutakhir ini.
Beliau bagaimanapun sebenarnya telah keluar DAP sejak beberapa bulan dulu lagi.
Zaid telah mengutus surat memaklumkan keluar daripada DAP pada 15 April 2020 yang lalu.
Ketika itu, PKP sedang dilaksanakan di seluruh negara berikutan pandemik Covid-19.
Surat memaklumkan berhenti menjadi ahli DAP itu dihantarnya melalui email kepada Lim Guan Eng, Setiausaha Agung DAP.
Bagaimanapun, menurut Zaid, tiada balasan diterimanya daripada DAP sehingga ini berhubung surat yang dihantarnya itu.
Mengapa Guan Eng tidak membalasnya, meski dengan sekadar ucapan terima kasih atas sumbangan Zaid kepada DAP selama ini?
Dan kenapa juga tidak dimaklumkan kepada media bahawa Zaid bukan lagi ahli DAP?
Adakah DAP tidak mahu tindakan Zaid keluar parti itu diketahui umum?
Seterusnya, tambah Zaid lagi, beliau mahu berehat dahulu buat masa ini dan belum memikirkan lagi untuk menyertai mana-mana parti.
Bulan lalu, beliau menjalani pembedahan lutut di sebuah hospital swasta di ibu kota dan antara yang datang menziarahinya ialah bekas Perdana Menteri, Najib Razak.
(Shahbudindotcom 04/10/2020)

0

0

votes
Article Rating
Kongsikan artikel ini


KES COVID-19 MENINGKAT ANGKARA MUHYIDDIN?

Ramai yang ketika ini melahirkan kebimbangan dengan peningkatan kes Covid-19 yang melanda negara.
Sudah tiga hari berturut-turut angka kes yang dilaporkan begitu membimbangkan dengan hari ini sebanyak 293 kes, semalam 317 dan kelmarin 287 kes.
Terutama yang diperkatakan ialah meningkatnya kes-kes itu kerana dikaitkan dengan PRN Sabah di mana beberapa ahli politik telah dilaporkan positif Covid-19 sebaik kembali daripada berkempen di negeri tersebut.
Malah, jangkaan juga menyebut angka kes diramalkan akan terus meningkat pada minggu-minggu akan datang ini.
Dalam hal ini, ramai yang menyalahkan bekas Ketua Menteri Sabah, Shafie Apdal kerana membubarkan Dun Sabah, seterusnya memaksa PRU terpaksa diadakan.
Ada yang berandaian, jika Dun Sabah tidak dibubarkan dan tiada PRN, sudah tentu kes Covid tidak meningkat sepertimana sekarang ini.
Berlakunya PRN Sabah sebenarnya bukan disebabkan oleh Shafie Apdal yang memohon pembubaran Dun, tetapi adalah disebabkan oleh Musa Aman yang mengacau mahu menjatuhkan kerajaan negeri.
Jika kerajaan negeri tidak diganggu, tiada sebab Shafie Apdal mahu membubarkan Dun untuk mengadakan PRN Sabah yang baru.
Musa Aman pula membuat gangguan mahu menjatuhkan kerajaan negeri hanya selepas kes mahkamahnya digugurkan setelah Muhyiddin Yassin menjadi Perdana Menteri melalui pengkhiatan terhadap PH yang akhirnya menjadikan PN sebagai kerajaan baru.
Kiranya PH masih menjadi kerajaan, tidak mungkin dan tiada sebab kes rasuah dan penggubahan wang haram melibatkan Musa Aman boleh digugurkan.
Tetapi, disebabkan berlakunya pertukaran kerajaan, bertukar Perdana Menteri dan bertukar Peguam Negara, maka kes beliau telah digugurkan.
Maka, setelah kesnya digugurkan, Musa Aman pun mula membuat gangguan untuk menjatuhkan kerajaan negeri pimpinan Shafie Apdal.
Sebab sebenar mengapa 46 kes Musa Aman ditarik balik dan digugurkan, hanya Tuhan dan mereka yang berkaitan saja mengetahuinya.
Apa pun, mereka harus menjawabnya di hadapan Tuhan nanti.
Pokoknya, kalau kes Musa Aman tidak digugurkan, kerajaan negeri pimpinan Shafie tiada gangguan dan beliau pasti akan terus memerintah Sabah dengan aman tanpa menyebarkan Covid-19 hingga ke hari ini.
Ketika Musa Aman berusaha menjatuhkan Shafie Apdal melalui tindakan beberapa Adun melompat parti pula, dua orang kanan Muhyiddin iaitu Menteri Dalam Negeri, Hamzah Zainuddin dan Setiausaha Politik Perdana Menteri, Nardin Awang telah terlibat aktif dalam usaha tersebut.
Ketika Musa Aman memaklumkan beliau telah mempunyai sokongan majoriti untuk menjatuhkan Shafie, beliau ada menyebut bahawa Hamzah dan Nardin telah pun mengadakan pertemuan dengan TYT Sabah untuk memaklumkan perkembangan tersebut.
Ini bermakna, dengan penglibatan dua orang kanannya itu, usaha menjatuhkan Shafie adalah dalam pengetahuan dan restu Muhyiddin.
Kesimpulannya, perkara-perkara yang menyebabkan PRN Sabah terpaksa diadakan ialah kerana gangguan Musa Aman terhadap kerajaan negeri pimpinan Shafie Apdal.
Gangguan itu pula berlaku setelah kes Musa Aman digugurkan selepas Muhyiddin menjadi Perdana Menteri dan dua orang kanan Muhyiddin turut terlibat secara langsung dalam usaha menumbangkan Shafie.
Jadi, kalau mahu dikatakan merebaknya kes Covid-19 sekarang yang sebahagiannya disebabkan PRN Sabah, yang salah besarnya ialah Muhyiddin, bukan Shafie Apdal.
Cuba kalau kes Musa tidak digugurkan dan dua orang kanan Muhyiddin tidak terlibat dalam usaha menjatuhkan Shafie, pastilah PRN Sabah tidak berlaku.
Tidak berlaku PRN Sabah, tidak merebaklah juga Covid-19.
Jika kita masih tidak lupa, meningkatnya kes Covid-19 pada Mac lalu sehingga PKP terpaksa dikuatkuasakan, ia berlaku hanya tidak berapa lama selepas Langkah Sheraton yang menumbangkan PH dan menaikkan Muhyiddin sebagai Perdana Menteri.
Dulu Muhyiddin, sekarang pun Muhyiddin
(Shahbudindotcom 04/10/2020)

0

0

votes
Article Rating
Kongsikan artikel ini


MORATORIUM – MUHYIDDIN PEDULI ATAU TULI?

Bulan ini semua peminjam bank dikehendaki mula membuat bayaran pinjaman mereka berikuran tempoh moratorium telah berakhir.
Tetapi, berikutan ekonomi belum lagi pulih sepenuhnya, ramai yang hilang pekerjaan masih tidak mendapat pekerjaan, banyak perniagaan tidak beroperasi dan kes Covid-19 pula meningkat semula, kerajaan digesa menyambung lagi tempoh moratorium penuh dan bukan memperkenalkan moratorium bersasar seperti sekarang.
Kalau pun tidak enam bulan, sekurang-kurangnya ia dilanjutkan lagi selama tiga bulan sehingga Disember akan datang.
Melanjutkan lagi tempoh itu dilihat akan memberi kelegaan kepada rakyat menyesuaikan kehidupan menjelang ketibaan tahun baru di mana pelbagai perbelanjaan perlu diuruskan seperti untuk persekolahan anak-anak dan sebagainya.
Sehingga ini, pemimpin politik utama dalam negara seperti Ketua Pembangkang, Anwar Ibrahim; Presiden UMNO, Ahmad Zahid Hamidi; bekas Perdana Menteri, Najib Razak dan Setiausaha Agung DAP, Lim Guan Eng adalah antara yang telah bersuara menggesa dan mendesak kerajaan melanjutkan tempoh moratorium itu.
Malah, ada di antaranya seperti Anwar dan Najib misalnya, mereka telah membuat gesaan itu lebih daripada sekali.
Pihak-pihak lain seperti NGO, persatuan dan suara rakyat di media sosial, turut juga melontarkan nada yang sama mengenainya.
Semuanya mengharapkan kerajaan bersikap lebih peduli terhadap rakyat dan bukan hanya menunjuk-nunjuk konon prihatin dan mengutamakan mereka ketika kempen pilihanraya saja.
Namun, meskipun sudah begitu banyak suara gesaan dan desakan dilaungkan, kerajaan dan Perdana Menteri, Muhyiddin Yassin nampaknya masih lagi bersikap tidak peduli, “buat tak reti” dan seolah-olah “tuli” mengenainya.
Tiada apa-apa respon daripada Muhyiddin setakat ini yang memperlihatkan beliau seorang pemimpin yang benar-benar menjiwai denyut nadi rakyat.
Di mana janji Muhyiddin bahawa beliau seorang pemimpin yang mengutamakan rakyat?
Atau golf lebih penting daripada moratorium?
Jika ini berterusan di mana suara rakyat langsung tidak dipedulikan, tidak mustahil ia akan melonjakkan lagi sokongan terhadap pertukaran kerajaan melalui dokongan kukuh dan meyakinkan daripada Ahli-Ahli Parlimen yang digerakkan oleh Anwar.
Kerajaan dan Perdana Menteri baru nanti, berdasarkan keprihatinan yang ditunjukkan berkaitan isu moratorium ini, tentu saja tidak teragak-agak memberi lanjutan tempohnya demi keselesaan hidup rakyat yang rata-rata dalam kesusahan.
Kalau begitu, jangan terkejut pengundi Pagoh pun nanti akan turut berduyun-duyun menyambut baik kedatangan sebuah kerajaan baru.
(Shahbudindotcom 05/10/2020)

0

0

votes
Article Rating
Kongsikan artikel ini


URUS KRISIS UJI KEPIMPINAN ANWAR

1. Saat artikel ini ditulis, DSAI belum lagi mengadap YDPA untuk persembahkan majoriti yang didakwa ada padanya. Apa pun perkiraannya jika DSAI ternobat sebagai PM ke 9, ia bukan hanya kemenangan pada perjalanan jauh DSAI tetapi lebih dari itu ia akan menjadi satu medan ujian kepimpinan untuknya dalam suasana krisis covid yang sedang dilalui oleh negara dan dunia hari ini.
2. Bukan semua krisis membawa kepada kehancuran malah krisis membentuk peluang untuk mencipta kejayaan. DSAI punya keunikan yang saya yakin mampu menjadi aset kepada gaya dan cara kepimpinannya mengatasi krisis nanti.
3. Pertama, ketahanan DSAI telah diuji sedari 1998 lagi ketika aspirasi ‘REFORMASI’ mula berkumandang di pesada politik tanahair. Kalimat keramat ini menjadi mimpi ngeri kepada pengamal kronisma dan korupsi yang mula membengkak pada kerajaan yang beliau sendiri berada di posisi orang no 2 negara ketika itu. Perjalanan DSAI sejak itu penuh dengan ranjau dan duri untuk membetuli keadaan yang akhirnya membentuk jatidiri kepimpinan beliau hari ini. Keperibadian kalis ujian ini diharapkan dapat diterjemahkan dalam mengemudi tahap krisis yang dialami oleh negara sekarang.
4. Detik krisis mendesak keperluan kepada kepimpinan yang kukuh jatidiri diterjemahkan melalui keikhlasan, ketelusan dan kejujuran menghadapi situasi yang menekan. Ia bukan kepuraan untuk menagih simpati tetapi perlaksanaan kepada satu penghayatan dan DSAI telah membuktikan kejujurannya terhadap apa yang diyakininya walaupun dipenjara dengan fitnah yang mengaibkan diri dan seluruh keluarganya.
5. Kedua, DSAI tidak pernah undur dari menyatakan dengan penuh komitmen tentang kesepaduan rakyat rentas berbagai kaum dan agama. Solidariti pada saat krisis sangat terutama memandangkan ia akan melahirkan benteng ketahanan nasional bagi menghadapi rintangan ekonomi dan perpaduan kaum yang menekan. Kerajaan yang berpura-pura bercakap tentang kesepaduan nasional tetapi terpendam karat jahiliyah perkauman tidak mungkin mengemudi suasana krisis hari ini kerana hilang kejujurannya kepada komitmen untuk melahirkan ketahanan nasional.
6. Ketiga, Kebangkitan radikalisme agama sangat ditentang oleh DSAI. Beliau terkenal dalam karier awalnya dalam ABIM menyeru kepada panduan agama yang sederhana dan menghormati prinsip hukum rentas kaum dan agama berteraskan keadilan dan kesaksamaan. DSAI diharapkan dapat membawa peranan agama dengan lebih berkesan dari sudut pemikirannya semasa krisis di mana kerangka MAQASID yang merupakan ruh syariah berupaya menjadi teras utama kepimpinannya untuk memgendalikan krisis negara hari ini.
7. Keempat, pengalaman menerajui kerajaan semasa krisis tak akan sama apatah lagi tekanan ekonomi yang menjejas kehidupan rakyat. Kerajaan elit tidak diperlukan, DSAI perlu membawa kerajaan rakyat yang menuntut pengorbanan kepada ahli politik lebih daripada menuntut rakyat berkorban. Ini bermakna saiz kabinet yang lebih kecil, ahli parlimen tidak memegang jawatan GLC, pemotongan elaun pak menteri yang tidak perlu serta ketelusan tata kelola kewangan negara. Jiwa ‘suara rakyat suara keramat’ boleh diterjemahkan oleh DSAI bagi menangani persepsi rakyat yang muak dengan sikap elitis golongan pemerintah khususnya dalam menangani krisis negara.
8. Akhirnya, komunikasi dengan rakyat perlu jujur dan telus. Tiada ‘double standard’ dalam penguatkuasaan, ketegasan kepada penceroboh atas apa jua kesalahan yang diperuntukkan dalam undang-undang perlu diadili dengan saksama. Ia sebuah kerajaan yang mendapat sokongan semua pihak kerana teras jaminan keamanahan dipelihara. Kesemua ini adalah seruan-seruan yang pernah dibawa oleh Pakatan Rakyat dan kemudian Pakatan Harapan yang DSAI menjadi antara faktor penentu utamanya bersama rakan kepimpinan lain. DSAI perlu terjemahkan aspirasi ini dalam kepimpinannya di saat krisis ini.
9. Tidak terkecualu acara mewah dan pembaziran di kalangan menteri dan anggota kerajaan lain perlu dihentikan segera dalam masa krisis ini. DSAI yang telah melalui kesukaran sepanjang jalannya diyakini dapat menghayati jiwa dan denyut nadi rakyat marhaen dan perlu tegas kepada acara mewah dan membazirkan ini. Pegawai kerajaan yang terbiasa dengan formaliti majlis yang tidak sesuai pada saat krisis perlu diberi teguran keras.
10. Krisis hari ini adalah soal kesihatan awam yang boleh menjejaskan nyawa, adalah sangat terutama kepimpinan DSAI membudayakan S.O.P dengan menekankan pendidikan dan kesedaran selain kuatkuasa. Pada waktu yang sama ekonomi harus dibuka dengan hati-hati untuk menjana aktiviti melalui kaedah ‘low touch economy’. Kepantasan adaptasi kerajaan baru nanti kepada keperluan ekonomi semasa akan membuka ruang untuk peluang pekerjaan dalam skema normal baharu yang pastinya mencabar kepimpinan DSAI nanti.
Kejujuran, kesepaduan nasional, kerajaan berjiwa rakyat dan kepantasan adaptasi berekonomi dalam era kelaziman baru akan menjadi kayu pengukur kejayaan DSAI sebagai PM ke 9, sama-samalah kita doakan.
DS Dr Mujahid Yusof Rawa
Ahli Parlimen Parit Buntar
Naib Presiden Parti AMANAH
5 Okt 2020.

0

0

votes
Article Rating
Kongsikan artikel ini


MUHYIDDIN DUA KALI DIKUARANTIN, MENTERI POSITIF COVID-19, APAKAH INI ALAMAT TIDAK BAIK BUAT PN?

Bukan sesuatu yang biasa bila seseorang itu kena kuarantin sebanyak dua kali, apa lagi kalau ia melibatkan Perdana Menteri.
Rasanya, sepanjang pandemik Covid-19 ini melanda dunia, baik di penjuru negara mana sekali pun, tidak ada sesiapa pernah dikuarantin sebanyak dua kali.
Tetapi itulah yang ditakdirkan berlaku di negara kita dan ia pula terjadi kepada seorang Perdana Menteri.
Apakah agaknya yang Tuhan mahu tunjukkan daripada perkara itu?
Sebelum ini, Muhyiddin Yassin sering dipuji kerana beliau dikatakan seorang Perdana Menteri yang pandai membaca doa.
Untuk itu – tak tahulah sama ada diberi arahan atau tidak – saluran tv kerajaan telah mengulangsiar bacaan doa Muhyiddin itu berpuluh-puluh kali sehari sehingga akhirnya ramai yang jadi meluat dan jelak dengannya.
Berikutan terlalu kerap diulang-ulang, ada yang sehingga mengalih siaran atau menutup tv setiap kali bacaan doa itu muncul.
Tetapi mereka berbuat begitu bukanlah kerana meluat dan jelak dengan bacaan doa itu, cuma bagi rakyat yang waras, kerja Perdana Menteri bukanlah membaca doa.
Untuk itu, tiada keperluan mendengar doa yang sama daripada seorang Perdana Menteri sampai berpuluh-puluh kali dalam sehari.
Kerja asas Perdana Menteri ialah menolong, menyelesaikan masalah dan memberi kesejahteraan kepada rakyat.
Kalau kerana pandai membaca doa mahu dijadikan ukuran hebat atau layaknya seorang Perdana Menteri, lebih baik Hadi Awang, Nik Abduh atau Mokhtar Senik saja menggalas tugas tersebut.
Sudah tentu bacaan doa mereka lebih sedap, lebih lancar dan lebih syahdu berbanding Muhyiddin.
Namun, adakah Hadi Awang, Nik Abduh atau Mokhtar Senik layak jadi Perdana Menteri?
Kali pertama Perdana Menteri dikuarantin ialah apabila seorang pegawai tinggi kerajaan yang positif Covid-19 hadir dalam mesyuarat yang dipengerusikannya pada Mei lalu.
Ketika itu beliau dikuarantin selama 14 hari.
Semalam pula, Muhyiddin sekali lagi dikuarantin selama 14 hari apabila mempengerusikan mesyuarat Majlis Keselamatan Negara pada 3 Oktober lalu yang turut dihadiri Menteri di Jabatan Perdana Menteri, Zulkifli Al-Bakri yang kini disahkan positif Covid-19.
Walaupun ditimpa penyakit adalah takdir Tuhan dan Muhyiddin dikuarantin juga suatu takdir Tuhan, tetapi dengan berlaku sebanyak dua kali seolah-olah ada yang tidak kena dengan kepimpinan dan kerajaan melalui pengkhianatan yang diterajuinya kini.
Lebih buruk, di kala seruan demi seruan agar rakyat menjaga kesihatan dan mematuhi SOP untuk mencegah penularan Covid-19, yang ditakdirkan akhirnya seorang menteri sendiri disahkan positif.
Berdasarkan pergaulan Zulkifli yang banyak ke sana dan ke sini, bukan saja ramai terkesan dengan wabak ini, malah tidak mustahil ada beberapa menteri lain juga bakal positif dibuatnya.
Boleh jadi semua ini merupakan suatu alamat atau petunjuk Tuhan yang mahu Muhyiddin berfikir dan tidak ragu-ragu bertindak demi kebaikan.
Ini kerana, dua kali dikuarantin adalah sesuatu yang luar biasa dan ia pula tidak berlaku di negara lain atau kepada pemimpin-pemimpin lain, baik di negara Islam atau negara bukan Islam.
Sementara kita semua harus terus berdoa kepada Tuhan memohon perlindungan daripada wabak ini, sebaiknya secara diam-diam dan bukan dengan menunjuk-nunjuk, Muhyiddin khususnya harus mengambil banyak iktibar daripada peristiwa ini.
Ia bukan saja mengenai kepimpinan dan status kerajaan yang dipimpinnya, tetapi juga daripada aspek kecuaian, termasuk kemungkinan adanya perangai-perangai cakap tak serupa bikin yang sedang berleluasa dalam pentadbirannya sekarang.
Selain itu, apa yang sukar dinafikan juga ialah begitu banyak berlaku perkara-perkara pelik dan janggal dalam kerajaan sekarang, meskipun yang didendangkan ialah kerajaan ini merupakan kerajaan Melayu/Islam yang seolah-olah direstui Tuhan kewujudannya.
Sebelum lebih banyak musibah melanda, terutama jika Muhyiddin sendiri merasakan beliau tidak mampu lagi menangani semua yang berlaku, termasuk dirinya yang tidak berapa sihat akibat kepungan kanser dalam badannya, tempoh kuarantin kali kedua ini sebaiknya dipergunakan untuk memikirkan lebih tentang negara berbanding diri sendiri.
Kalau berundur dan meletak jawatan itu lebih baik, tambahan lagi sokongan sebahagian Ahli-Ahli Parlimen UMNO terhadapnya sudah tiada lagi, eloklah berhenti saja sebelum takdir datang lagi untuk dikuarantin buat kali yang ketiganya selepas ini.
(Shahbudindotcom 06/10/2020)

0

0

votes
Article Rating
Kongsikan artikel ini


RAKYAT SABAH BERDEPAN COVID-19, KERAJAAN NEGERI SIBUK BERI ANUGERAH

Oleh – Alexiz Utara
Seperti dijangka rakyat Sabah kini berdepan krisis kesihatan susulan penularan wabak Covid19 sebaik terbentuknya kerajaan baharu.
Ia jelas menunjukkan kemelut politik yang dicetuskan pemimpin politik Semenanjung yang bersekongkol bekas ketua menteri, Musa Aman adalah amat buruk kesannya.
Ketamakan dan dahagakan kuasa politik daripada kalangan pemimpin politik nyata memberi implikasi buruk kepada rakyat, sekali lagi rakyat terpaksa menanggung beban hasil daripada sikap pentingkan diri mereka.
Ketika rakyat Sabah sedang sibuk bangkit dan bergelut untuk pulih daripada penularan Covid19, tiba-tiba krisis politik di Sabah dicetuskan dengan langkah dirancang dua orang suruhan Perdana Menteri, Muhyiddin Yassin iaitu Menteri Dalam Negeri, Hamzah Zainudin dan Setiausaha Politik Muhyiddin, Nardin Awang.
Muhyiddin terlalu memikirkan cara untuk terus mengukuhkan kuasanya sehingga mengabaikan tanggungjawabnya sebagai Perdana Menteri untuk menjaga rakyat sebaliknya hanya sibuk mengukuhkan pengaruh politiknya.
Alasan beliau kononnya mahukan kerajaan yang sehaluan dengan Kerajaan Pusat walhal sebaliknya beliau terlalu ghairah untuk terus berkuasa.
Kini kuasa sudah berjaya diperolehnya tapi nyawa rakyat Sabah yang menjadi tebusannya.
Sebelum tercetusnya kemelut politik Sabah, kerajaan negeri Sabah di bawah pentadbiran WARISAN berjaya menguruskan dan mengawal penularan wabak dengan baik walaupun pada ketika itu tidak sehaluan dengan Kerajaan Pusat.
Pelbagai bantuan dan keperluan asas rakyat disalurkan melalui pusat Covid19 seluruh negeri di bawah SKN (Setiausaha Kerajaan Negeri), malah rakyat Sabah yang berada di Semenanjung juga dibantu.
Situasi ini berbeza sekali dibawah Ketua Menteri Sabah baharu, Hajiji Noor yang seolah-olah bisu dan lemah dalam menangani penularan Covid19, beginilah akibatnya apabila memilih pemimpin yang sekadar menjadi lembu dicucuk hidung kepada pemimpin di Kuala Lumpur.
Belum ada satu pun langkah dan rancangan dibentang oleh Hajiji dan barisan Kabinetnya untuk menangani penularan Covid19 atau adakah mereka masih sibuk bertelagah sesama sendiri sehinggakan Menteri Kesihatan Sabah pun masih belum dilantik.
Inilah yang akan berlaku apabila memilih pemimpin yang tidak mempunyai kepimpinan dan pengalaman, jadi caca merba sekarang ini di Sabah.
Harga yang dibayar oleh rakyat Sabah terhadap ketamakan kuasa pemimpin politik nyata tinggi, kini mereka terpaksa menanggung akibatnya.
Tidakkah Muhyiddin dan Musa memikirkan keselamatan rakyat semasa merancang rampasan kuasa politik di Sabah, untung hanya orang politik tapi yang rugi rakyat Sabah yang kini berdepan penularan Covid19 yang saban hari meningkat.
Lebih malang lagi, Kerajaan Negeri Sabah yang baharu juga tidak sensitif dengan isu rakyat, sepatutnya kepentingan dan kebajikan rakyat menjadi keutamaan, malangnya apa yang berlaku sebaik menang mereka sibuk mahu memberi anugerah kepada ahli politik tertentu.
Baru sahaja beberapa hari selepas berakhir pilihan raya negeri, kini Kerajaan Negeri mahu pula memberikan anugerah kepada pemimpin politik Semenanjung.
Untuk apa anugerah ini diberikan, ia semata-mata untuk memuaskan nafsu ahli politik yang menghuru-harakan politik di Sabah.
Tidak malukah mereka ini, berbangga-bangga dengan kemenangan yang hanya merosakkan rakyat Sabah yang pada ketika ini sedang bergelut dengan isu sara hidup dan peluang pekerjaan yang semakin sempit?
Pentingkah anugerah ini diberikan kepada ahli politik dan tidakkah boleh tunggu selesaikan masalah rakyat terlebih dahulu?
Rakyat Sabah menunggu dengan penuh harapan kerajaan baharu ini yang kononnya mahu menjaga mereka, janganlah semasa pilihan raya sahaja Muhyiddin dan para menteri turun ke Sabah tapi selepas pilihan raya batang hidung pun hilang entah ke mana.

0

0

votes
Article Rating
Kongsikan artikel ini


PERUTUSAN KHAS PM BANYAK PEMBOHONGAN, DIKECAM DAN RAMAI INGIN BELIAU SEGERA DIHUMBAN

Walaupun Muhyiddin Yassin sedang dikuarantin di kediamannya selama 14 hari buat kali kedua ketika ini, perutusan khas secara langsung yang disampaikannya petang semalam tetap dikecam ramai, malah ditolak oleh majoriti rakyat.
Rata-rata rakyat bersuara memperlekeh tindakan Muhyiddin yang asyik melakukan perutusan khas, sedangkan isi yang disampaikannya bukan perkara baru, sudah diketahui umum, tidak penting, mengarut, hanya untuk membela diri sendiri serta terselit beberapa pembohongan.
Kalau sekadar mahu menyampaikan isi-isi yang begitu, lebih baiklah Muhyiddin berehat dan bermain dengan cucu-cucu saja dalam tempoh kuarantin ini.
Kata mereka, mesej dalam perutusan khas sepatutnya melibatkan perkara penting untuk rakyat dan sebab itu perutusan khas bukan boleh dilakukan terlalu kerap, misalnya setahun sekali atau ketika hari-hari kebesaran tertentu saja.
Ini perutusan khas apa namanya kalau ia dilakukan hampir setiap bulan dan sejak memegang jawatan PM sejak Mac saja hampir 10 kali perutusan khas telah disampaikan oleh Muhyiddin.
Ramai yang berharap agar tiada lagi perutusan khas disampaikan Muhyiddin selepas ini, sebaliknya lebih wajar beliau menunjukkan keberaniannya dengan mengadakan sidang media dengan para wartawan bebas bertanyakan soalan kepadanya.
Dengan asyik mengadakan perutusan khas dan takut berdepan secara terbuka dengan media, Muhyiddin kini adalah satu-satunya Perdana Menteri yang paling lekeh dan berjiwa kecil berbanding semua Perdana Menteri sebelum ini.
Yang paling membuatkan rakyat meluat dan menyampah ialah kata-katanya mahu merotan mereka yang enggan mematuhi SOP untuk mencegah penularan Covid-19.
Kata-kata itu tidak lebih hanya merupakan suatu retorik untuk menunjukkan ketegasannya sedangkan Khairuddin Attakiri yang melanggar perintah kuarantin dan Zulkifli Albakri yang didapati selalu tidak memakai pelitup muka dalam beberapa program sekembalinya dari Sabah sehingga akhirnya disahkan positif Covid-19, tidak pun berani dijentiknya.
Kalau betul nak merotan, rotanlah dulu Attakiri dan Albakri, dua menterinya itu terlebih dahulu.
Muhyiddin seterusnya memberi jaminan bahawa kerajaan tidak bersikap “double standard” dalam bertindak terhadap mereka yang melanggar arahan dalam mengawal penularan Covid-19.
Heyyy…janganlah temberang kuat sangat, kalau tiada “double standard”, mengapa kes Attakiri yang sudah begitu lama berlalu, tetapi masih belum ada apa-apa tindakan?
Kalau rakyat biasa tidak memakai pelitup muka didenda RM1000, mengapa menteri yang tidak memakainya tidak dikenakan apa-apa denda?
Selain itu, dalam usahanya membela diri konon beliau sentiasa mematuhi SOP ketika berkempen dalam PRN Sabah, Muhyiddin mengatakan, selepas saja berceramah, beliau akan terus pulang dan tidak melibatkan diri dalam sebarang perkumpulan dengan orangramai.
Namun, berdasarkan beberapa keping gambar yang didedahkan di media sosial, banyak sekali terdapat beliau bersama dengan orangramai selepas berkempen dan dalam keadaan penjarakan fizikal tidak dijaga.
Tidakkah dalam hal ini Muhyiddin sebenarnya telah berbohong?
Muhyiddin juga cuba meletakkan kesalahan berkenaan pembubaran DUN Sabah kepada TYT negeri itu sehingga PRN terpaksa diadakan dan seterusnya menyebabkan Covid-19 menular semula.
Katanya, oleh kerana pembubaran dilakukan oleh TYT Sabah, maka tidak dapat dielak daripada diadakan pilihanraya.
Sekali lagi, Muhyiddin cuba berbohong sambil tidak menghormati kedudukan TYT Sabah selaku ketua negeri tersebut.
Dalam hal tersebut, siapakah yang membuat kacau dan cuba menjatuhkan kerajaan negeri pimpinan Shafie Apdal?
Bukankah ia dilakukan oleh Musa Aman yang melakukannya setelah 46 kes rasuah dan penggubahan haram melibatkannya digugurkan secara tiba-tiba oleh Jabatan Peguam Negara?
Berkaitan hal yang sama, siapa pula yang menghantar Menteri Dalam Negeri merangkap Setiausaha Agung Bersatu, Hamzah Zainuddin dan Setiausaha Politik Perdana Menteri, Nardin Awang ke Sabah untuk membantu Musa Aman dalam usahanya menumbangkan Shafie Apdal?
Kalau kerajaan negeri pimpinan Shafie Apdal tidak diganggu dan Hamzah serta Nardin tidak terlibat membantu Musa, apakah mungkin DUN Sabah dibubarkan?
Siapa yang Muhyiddin cuba bohongi dalam perutusan khasnya kali ini?
Yang nyata, perutusan khas semalam lebih menyerlahkan penolakan rakyat yang semakin melebar terhadap Muhyiddin.
Ternampak begitu ramai yang mengecam, meluahkan rasa marah, benci dan ingin menolaknya daripada terus menerajui negara ini.
Ia kemudian disusuli dengan tanda pagar #MuhyiddinOut, #AbahResign dan #NotMyPM yang semakin sarat dan meluas di media sosial.
Baru lapan bukan menduduki pejabat di Perdana Putra, Muhyiddin nampaknya lebih cepat dikecam, ditolak dan ingin dihumban berbanding Najib Razak dahulu.
(Shahbudindotcom 07/10/2020)

0

0

votes
Article Rating
Kongsikan artikel ini


SORRY SYED SADDIQ, LEBIH BAIK MUHYIDDIN SAJA YANG DIGESA BERHENTI….

Susulan Covid-19 yang melanda semula negara, Pengasas Parti Muda atau Ikatan Demokratik Malaysia, Syed Saddiq Syed Abdul Rahman antara lain mencadangkan agar perebutan kuasa dihentikan segera.
Kata Ahli Parlimen Muar itu, perebutan kuasa hanya akan menyebabkan rakyat terus menderita dan sengsara.
Walaupun beliau turut mencadangkan dua perkara lain iaitu tiada PRU atau PRN dalam tempoh terdekat ini dan pihak kerajaan serta pembangkang mesti duduk semeja untuk mencari penyelesaian bersama, perhatian tentunya kepada cadangannya yang pertama itu.
Gesaan berhenti berebut kuasa itu secara langsung bermakna ia ditujukan kepada Anwar Ibrahim yang pada 23 September lalu mengumumkan beliau telah mempunyai cukup sokongan daripada Ahli-Ahli Parlimen untuk memgambil alih kerajaan.
Dalam erti kata lain, bila gesaan itu dibuat seolah-olah Syed Saddiq mahu Anwar menarik balik rancangannya mahu mengambil alih kerajaan dan membiarkan Muhyiddin Yassin terus kekal sebagai Perdana Menteri.
Ehhhhh…..
Sambil menghormati gesaan beliau itu, tetapi dengan penuh hormatnya dimaklumkan bahawa cadangan tersebut tidak dapat diterima sama sekali.
Ini kerana usaha Anwar mengambil alih kerajaan ini sudah hampir sampai ke garisan penamatnya iaitu hanya menunggu majlis mengadap Yang Dipertuan Agong saja lagi.
Dari segi jumlah sokongan Ahli-Ahli Parlimen, sebagaimana yang disebut Anwar, ia bukan saja mencukupi, malah bilangannya kukuh dan meyakinkan.
Maka itu, menggesa ia dihentikan, sedangkan obor kemenangan sudah hampir ke titik penyudahnya, ia tentulah sesuatu yang tidak masuk akal.
Lainlah jika usaha Anwar itu masih di peringkat awal dan sokongan terhadapnya masih belum lagi mencukupi.
Tambahan lagi, usaha ke arah itu sudah lama diusahakan dan salah satu tujuan utamanya pun adalah untuk lebih membela dan menjaga rakyat yang sedang menderita ketika ini.
Contoh mudah, dalam isu melanjutkan moratorium pinjaman bank misalnya, meskipun banyak gesaan agar ia dilanjutkan lagi, setidak-tidaknya selama tiga bulan lagi, tetapi Muhyiddin langsung tidak peduli dengannya.
Ini memberi gambaran Muhyiddin tidak mahu membela rakyat yang ramai ketika ini sedang dalam kesempitan, tiada pendapatan dan hilang pekerjaan akibat Covid-19.
Apabila Perdana Menteri sudah hilang sentuhan dan kepedulian terhadap derita rakyat, menukarnya sudah tentu tidak boleh ditangguh-tangguh lagi.
Apa lagi dengan sokongan majoriti yang kukuh dan meyakinkan yang dimiliki Anwar untuk menolak Muhyiddin, bererti Perdana Menteri sudah hilang sokongannya.
Demikian itu, gesaan berhenti atau #PauseMalaysia adalah tidak dapat diterima.
Majoriti rakyat sendiri ketika ini sedang ternanti-nanti munculnya sebuah kerajaan baru yang lebih baik daripada PN yang caca-marba ini.
Untuk itu, usaha menukar kerajaan mesti diteruskan dan tidak boleh dihentikan, kalau ada pun yang patut berhenti adalah Muhyiddin itu sendiri kerana beliau sudah tiada lagi sokongan.
Malah, kalau Muhyiddin sedia berhenti dengan baik untuk memberi laluan kepada Anwar mengambil alih tempatnya, dua cadangan lain daripada Syed Saddiq juga tidak perlu dibangkitkan lagi.
(Shahbudindotcom 07/10/2020)

0

0

votes
Article Rating
Kongsikan artikel ini


“JANGAN DITOLAK GERAKAN POLITIK KETIKA PANDEMIK”

1. Politik dan Pandemik sukar dibuat pemisahan jelas antara keduanya walaupun wujud garis pemisah yang samar-samar. Kesamaran ini tanpa kejelasan antara hubungan keduanya boleh menjebakkan kita ke dalam kancah ‘mempolitikkan pandemik’ di mana tindakan sebegini akan memburukkan keadaan negara yang sedang mengalami krisis kesihatan awam Covid 19.
2. Namun apa yang perlu dikenalpasti dalam garisan nipis pemisahan antara Politik dan Pandemik ialah dengan memahami perkara-perkara prinsip dalam kerangka sebuah pemerintahan dan demokrasi yang secara langsung atau tidak akan memberi kesan kepada cara sebuah kerajaan menangani sesuatu krisis pandemik.
3. Kejelasan memahami akan elak kita daripada terjerumus dalam mempolitikkan pandemik di mana pada dasarnya adalah satu bentuk eksploitasi yang perlu ditolak oleh semua pihak. Dengan kata lain tajuk artikel ini pada awal-awal lagi menolak pemikiran ‘pandemik yang dipolitikkan’ tetapi cuba membawa pemikiran untuk menjelaskan prinsip pemerintahan dan demokrasi yang terkait dengan cara kerajaan mengurus krisis pandemik dengan cara lebih efektif.
4. Prinsip demokrasi yang dimaksudkan ialah pembentukan sebuah kerajaan yang perlu mendapat MANDAT RAKYAT. Ini sangat penting kerana mandat rakyat itu sendiri adalah satu sokongan kepercayaan bagi sebuah kerajaan yang berfungsi. Akibat mengabaikan prinsip mandat rakyat, situasi hubungan pemerintah dan rakyat akan terjejas di mana ‘defisit kepercayaan’ tidak dapat dielakkan lagi. Apabila kepercayaan tiada, sukar untuk kerajaan mengatasi krisis kerana segala perutusan dan pengarahannya tidak lagi berwibawa di mata rakyat untuk dipatuhi. Dengan kata lain pihak eksekutif (para kabinet) sebagai salah satu dari tiga cabang pemerintahan telah hilang simbol kepercayaan rakyat kepadanya sekaligus segala perutusan diremeh dan diperlekehkan. Kerajaan ini berpotensi menjadi sebuah kerajaan mandul yang tiada keupayaan menangani krisis yang berlaku (dysfunctional government).
5. Kedua, ialah cabang pemerintahan dari legaslatif yang tidak mempunyai majoriti yang kukuh akan menyebabkan ia menjadi kerajaan demokratik secara majoriti rapuh dan terumbang-ambing. Bila ini berlaku tekanan untuk mengekalkan majoriti mendorong parti pemerintah mengamalkan ‘horse trading’ membeli dan menawarkan wakil-wakil rakyat jawatan, lantas menjadikan yb-yb sebagai barangan komoditi yang didagangkan. Solidariti dewan rakyat tidak terbentuk untuk fokus menangani pandemik tetapi menjadi medan mengukuhkan kedudukan masing-masing dengan habuan-habuan yang ditawarkan! Ahli Parlimen sewajarnya berfungsi tanpa syarat kerana ia diwakilkan oleh rakyat untuk menjaga kepentingan negara bukan dirinya!
6. Prinsip demokrasi pemerintahan yang bertujuan membentuk kerajaan yang stabil, kukuh dan mendapat kepercayaan rakyat adalah ramuan asas kepada kejayaan menguruskan krisis pandemik yang dilalui. Motivasi rakyat, pegawai-pegawai kerajaan yang berkhidmat kepada ‘government of the day’ sangat memerlukan kewajaran ini untuk membentuk kesepaduan menangani krisis. Membicarakan prinsip demokrasi pemerintahan ini bukan mempolitikkan pandemik tetapi ia mengukuhkan keberkesanan menangani pandemik sebagai sebuah kerajaan yang benar-benar berfungsi.
7. Simptom atau tanda-tanda kerajaan menjadi ‘mandul’ menangani krisis ialah apabila anggota kabinet sendiri tidak sensitif kepada peraturan-peraturan yang dibuatnya. Dalam suasana krisis pandemik, perlaksanaan piawaian peraturan atau SOP adalah segala-segalanya kerana itulah sahaja benteng yang ada antara kita dan potensi sebaran penyakit. Keupayaan kita mendatarkan keluk sebaran dari meningkat hanyalah dengan menyekat melalui pematuhan SOP. Pelanggaran demi pelanggaran pihak eksekutif tanpa pematuhan adalah tanda sebuah kerajaan yang lemah. Rakyat mengulas hal ini dengan caranya tersendiri adalah sebenarnya merujuk kepada tanda kepada sebuah kemandulan dari cabang penting pemerintahan ie. eksekutif!
8. Memburukkan keadaan ialah apabila terbentuk persepsi bahawa perlaksanaan undang-undang dan penguatkuasaannya bersikap memilih bulu atau double standard! Sehingga timbul persepsi ‘menteri langgar terlepas, rakyat marhaen langgar diberkas! Sikap elitis pemerintah melalui tindak-tanduk mereka tidak membantu untuk selesaikan krisis, apatah lagi kebongkakkan pak menteri dan penyokongnya membuat alasan-alasan bodoh atas pelanggaran SOP.
9. Politik dalam kerangka prinsip demokrasi sebuah pemerintahan ada kaitan dengan cara dan gaya kerajaan menangani pandemik dan ia juga terkait rapat dengan motivasi rakyat untuk bersepadu dan mendokong segala keputusan melalui parlimen yang kukuh dan fokus kepada penyelesaian.
10. Berpandukan kepada asas-asas penulisan di atas, jangan kita menolak apa sahaja yang namanya ‘politik’ dalam suasana pandemik hari ini kerana dengan berbuat demikian kita menutup ruang untuk pihak tertentu menangani pandemik dengan lebih efektif. Kita menolak dipolitikkan tetapi jangan menolak peluang untuk menangani krisis dengan lebih berkesan melalui proses politik!
11. Sebab itu apabila ditanya kepada saya, wajarkah DSAI buat kenyataan pada 22hb Sept bahawa beliau ada majoriti kukuh, meyakinkan dan selesa…, sedangkan negara sedang melalui krisis pandemik? Saya menegaskan dengan jawapan ringkas…Ya! apa salahnya dalam kerangka prinsip demokrasi berparlimen untuk lebih berkesan menangani pandemik covid yang gagal ditangani oleh kerajaan PN hari ini!
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
7/10/2020.

0

0

votes
Article Rating
Kongsikan artikel ini


SELASA 13 OKT YANG MENDEBARKAN….

Akhrinya Yang Dipertuan Agong memberi perkenan kepada Anwar Ibrahim untuk mengadap baginda bagi mempersembahkan jumlah sokongan Ahli-Ahli Parlimen untuk membentuk kerajaan baru.
Tarikh mengadap ditetapkan pada Selasa, 13 Oktober depan.
Anwar memaklumkan perkembangan menggembirakan daripada Istana Negara itu melalui kenyataan media yang disiarkan di laman sosialnya petang ini.
Anwar sepatutnya mengadap Agong pada 22 September lalu, tetapi telah ditangguhkan berikutan kegeringan yang dialami baginda.
Seterusnya pada 23 September, Anwar mengadakan sidang media berhubung rancangannya mengambil alih kerajaan itu melalui sokongan kukuh dan meyakinkan daripada Ahli-Ahli Parlimen.
Melalui pemakluman oleh Istana Negara kemudiannya, disahkan majlis mengadap itu memang telah ditetapkan, tetapi ditangguhkan ke suatu tarikh lain.
Dengan sudah ditetapkan tarikh mengadap ini, ia adalah suatu debaran bagi seluruh rakyat Malaysia menanti sebuah sinar yang lebih baik untuk negara ini.
Rata-rata rakyat juga gembira dengan perkhabaran baik ini dan di mana-mana kedengaran mereka menjunjung kasih kepada Agong atas perkenaan untuk Anwar mengadap baginda itu.
Anwar pula, sudah tentu mempunyai jumlah sokongan yang mencukupi dan jika tidak, sudah tentu beliau tidak memohon untuk mengadap Agong.
Apa pun, semoga Selasa depan selepas majlis mengadap Agong itu nanti, negara ini akan bergerak ke arah yang lebih baik, bukan saja dari segi kesejahteraan rakyatnya, malah juga daripada pandangan dunia.
Sama-sama kita mendoakan, mudah-mudahkan laluan Anwar sebagai PM9 sentiasa dipermudahkan.
(Shahbudindotcom 08/10/2020)

0

0

votes
Article Rating
Kongsikan artikel ini


KALAU MUHYIDDIN RASA JANTUNGNYA TAK BOLEH TAHAN, ELOKLAH LEBIH AWAL LETAK JAWATAN

Tarikh 13 Oktober ini bukan saja mendebarkan bagi seluruh rakyat Malaysia, tetapi juga kepada Perdana Menteri, Muhyiddin Yassin.
Malah, menunggu tibanya tarikh tersebut, Muhyiddin tentunya turut tidak lena tidur, sentiasa cemas dan degup jantungnya menjadi lebih pantas.
Dalam keadaannya yang pernah menjalani pembedahan kanser, keadaan ini tidak mustahil memungkinkan penyakit lama menyerang kembali.
Stress atau tertekan dalam menjalani kehidupan sering dinasihatkan oleh para doktor untuk dielakkan oleh mereka yang pernah menjalani pembedahan kanser kerana ia adalah antara tanah subur untuk berulangnya penyakit tersebut.
Pada 13 Oktober ini, Anwar telah diperkenankan oleh Yang Dipertuan Agong untuk mengadap baginda bagi Ketua Pembangkang itu mempersembahkan jumlah sokongan Ahli-Ahli Parlimen yang dimilikinya bagi mengambil alih , seterusnya membentuk sebuah kerajaan baru.
Sebelum ini, apabila majlis mengadap yang asal pada 22 September ditangguhkan, ia barangkali telah memberi kelegaan kepada Muhyiddin.
Apalagi selepas itu, Agong masih dirawat di IJN dan disusuli keperluan berehat di Istana Negara.
Tetapi, kini tarikh untuk Anwar mengadap semula telah diperkenankan oleh Istana Negara iaitu pada 13 Oktober.
Maka, tempoh beberapa hari sebelum tibanya tarikh 13 Oktober depan adalah suatu penantian yang mendebar dan mencemaskan buat Muhyiddin.
Dengan Anwar penuh yakin mahu mengadap Agong bagi mengambil alih kerajaan, ia adalah suatu hakikat yang nyata bahawa Ketua Pembangkang itu memang sudah mempunyai angka yang mencukupi untuk dipersembahkan.
Tanpa angka dan bukti mencukupi, mustahil Anwar sedia mengadap Agong untuk tujuan tersebut kerana ini bukan perkara main-main.
Bagi Muhyiddin, dengan majoriti dimilikinya di Parlimen hanya satu atau dua undi, jantungnya pasti berdegup kencang memikirkan siapakah di kalangan Ahli-Ahli Parlimen PN yang tidak lagi mahu menyokongnya.
Lebih membuatkannya tambah berdebar ialah bila mana Anwar menegaskan, sokongannya yang dimilikinya sekarang juga adalah kukuh dan meyakinkan, bukan dengan majoriti kecil.
Dalam hati Muhyiddin akan terus mencari jawapan – siapakah mereka yang dalam kalangan kukuh dan meyakinkan menyokong Anwar itu?
Kali ini bukan lagi soal seorang dua Ahli Parlimen yang telah beralih arah, tetapi mungkin angkanya antara 10, 15, 20 atau lebih daripada itu.
Apakah mereka itu daripada UMNO?
Apakah mereka daripada Bersatu sendiri?
Apakah sebahagiannya daripada Geng Azmin Ali yang melompat daripada PKR untuk menyertai Bersatu, tetapi mula jauh hati kepada Muhyiddin?
Munkinkah antaranya daripada Pas?
Termasukkah juga daripada Sabah dan Sawarak?
Sebagaimana disebut awal tadi, apatah lagi berulang-ulang memikir dan mencari jawapan akan hal ini, jantung Muhyiddin pasti berdegup lebih laju daripada biasa dibuatnya.
Kalau tidak mampu dan jantungnya pula mungkin tak cukup kuat, eloklah Muhyiddin lebih awal meletakkan jawatannya daripada terus memikir dan teraba-raba mencari jawapan.
Buat apa terus menyiksa diri, tambahan lagi beliau juga dalam tempoh kuarantin buat kali kedua sehingga 17 Oktober sekarang ini – tak boleh keluar rumah berjumpa sesiapa dan orang lain juga tidak boleh datang untuk berjumpa dengannya.
(Shahbudindotcom 09/10/2020)

0

0

votes
Article Rating
Kongsikan artikel ini


MENJADIKAN ANWAR PM BERMAKNA MEMULIHKAN MANDAT YANG DIKHIANATI

Suatu perkara yang kita tidak harus lupa di sebalik usaha berterusan Anwar Ibrahim untuk mengambil alih kerajaan ialah ia juga bertujuan untuk mengembalikan semula mandat rakyat.
Dalam PRU14 lalu, pihak yang menang dan diberi mandat untuk menjadi kerajaan menggantikan BN adalah PH.
Bersekali dengan itu, ditetapkan bahawa Perdana Menteri bagi tempoh dua tahun pemerintahan PH ialah Tun Mahathir Mohamad dan Anwar selepas itu.
Atas kesepakatan itulah akhirnya PH yang menggunakan logo PKR diundi majoriti rakyat, diberi kemenangan menumbangkan BN dan diberi mandat untuk mengurus kerajaan bagi tempoh lima tahun.
Terjadinya Muhyiddin Yassin sebagai Perdana Menteri langsung tiada dalam kerangka pilihan dan mandat rakyat bagi tempoh penggal Parlimen PRU14 iaitu 2018 hingga 2023.
Yang ada hanyalah Tun Mahathir dan Anwar.
Bermakna, dalam hal ini, apabila Muhyiddin terlibat dalam Langkah Sheraton yang seterusnya menobatkan beliau sebagai Perdana Menteri, ia adalah perbuatan diluar mandat rakyat.
Lebih daripada itu, ia juga boleh dianggap suatu pengkhianatan, tidak saja kepada PH, tetapi juga terhadap mandat yang dipilih rakyat.
Lantaran itu, apabila Anwar memaklumkan beliau sudah cukup sokongan, lalu memohon untuk mengadap Yang Dipertuan Agong bagi proses membentuk kerajaan baru, ini bukanlah untuk kepentingan peribadinya sebagai individu.
Sebaliknya ia adalah demi mengembalikan mandat yang dipilih rakyat pada PRU 2018 lalu yang mana ia kemudian dkhianati oleh Muhyiddin dan rakan-rakannya.
Dengan siapa Anwar berpakat dan bekerjasama untuk membentuk kerajaan baru bukan persoalan yang perlu dipertikaikan kerana selagi Presiden PKR itu adalah calon Perdana Menterinya, ia dikira masih dalam lingkungan memenuhi semula mandat yang telah dirampas dan dikhianati itu.
Lagi pula, mereka yang berasal daripada PH sendiri yang keluar daripada gabungan itu bagi tujuan memenuhi nafsu serakah mereka sebelum ini.
Maka, dalam usaha Anwar mengembalikan semula mandat rakyat dan mengambil alih kerajaan, sudah tentu beliau memerlukan rakan baru untuk disepakati dan mencukupkan bilangan Ahli-Ahli Parlimen.
Bekas rakan lama yang pernah khianat sebelum ini sudah dikira tidak berguna lagi, lalu mustahil untuk diajak berunding semula.
Dalam kata mudah, pada 13 Oktober ini di mana Anwar diperkenan untuk mengadap Agong, ia sebenarnya adalah suatu usaha dan proses yang murni yang perlu disokong, khususnya pengundi yang telah memenangkan PH pada 2018 lalu.
Apa jadi selepas majlis mengadap Agong nanti – sama ada Anwar berjaya menjadi Perdana Menteri atau Parlimen akan dibubarkan – usaha ke arah itu seharusnya disambut baik dan mesti diberikan sokongan kerana ia tidak lari daripada tujuan untuk mengembalikan mandat rakyat.
Siapa juga calon Perdana Menteri selepas Tun Mahathir, jika ia selain daripada Anwar, bermakna bukan bertujuan mengembalikan mandat rakyat.
Mengembali dan memulihkan mandat rakyat bermakna Anwar sedang cuba meletakkan suara dan pilihan rakyat dihormati semula, bukan membiarkan ia terus dikhianati oleh Muhyiddin dan rakan-rakan sepengkhianatan dengannya.
(Shahbudindotcom 09/10/2020)

0

0

votes
Article Rating
Kongsikan artikel ini


BERSATU, PARTI PALING TIDAK DISUKAI RAKYAT MALAYSIA….

Kalau dibuat kajian atau undian tentang parti politik yang paling tak disukai rakyat sekarang ini, barangkali jawapannya tidaklah sukar ditemui.
Tidak lain jawapannya ialah Bersatu.
Walaupun Bersatu menjadi kerajaan dan Presidennya, Muhyiddin Yassin adalah Perdana Menteri, keadaan itu nampaknya tidak membantu untuk menaikkan nama parti itu di mata rakyat.
Isu pertama yang menyebabkan ia tidak disukai adalah kerana pengkhianatannya terhadap PH dan kemudian diikuti dengan tindakan mengenepikan Tun Mahathir Mohamad, pengasas Bersatu secara tidak wajar dan tidak demokratik demi untuk memenuhi kerakusan nafsu Muhyiddin menguasai sepenuhnya parti tersebut.
Tindakan itu menyebabkan ramai yang keluar meninggalkan Bersatu, termasuk di Pagoh, kawasan Parlimen Muhyiddin sendiri.
Pendeknya, berbanding sebelum PRU14 di mana Bersatu amat disukai rakyat dan diletakkan harapan tinggi bagi menyelamatkan negara, keadaan itu sudah terbalik sekarang ini.
Sejak berlaku khianat, rata-rata rakyat juga tidak berminat lagi terhadap Bersatu dan ramai yang meramalkan hayatnya hanya sehingga PRU15 saja.
Lebih daripada itu, Bersatu Johor yang diketuai Muhyiddin juga terus terumbang-ambing, tidak stabil dan menjadikan kerajaan negeri itu turut sama dalam keadaan tidak menentu.
Meski Bersatu membentuk kerajaan PN di peringkat pusat yang disokong oleh UMNO, tetapi majoriti ahli dan pemimpin UMNO tidak suka kepada Bersatu.
Antara faktornya ialah disebabkan keegoan Bersatu yang merasakan mereka “big brother” dan ingin UMNO tunduk di bawahnya.
Dalam PRN Sabah misalnya, sudah terbukti Bersatu mahu menunjukkan kekuasaannya terhadap UMNO dengan Muhyiddin, tanpa sebarang perundingan dengan UMNO terlebih dahulu, telah menamakan Hajiji Noor, Pengerusi Bersatu Sabah sebagai calon Ketua Menteri sebelum hari penamaan calon lagi.
Kemudian, setelah menang dan walaupun Bersatu hanya menang 11 kerusi berbanding 14 yang dimenangi UMNO, usaha menobatkan Hajiji sebagai Ketua Menteri telah diperhebatkan lagi sehingga melalui pelbagai kuasa yang ada di sekitar Muhyiddin, perkara itu akhirnya berjaya dilaksanakan dengan jayanya.
Jadinya Hajiji sebagai Ketua Menteri bermakna UMNO yang telah bertapak hampir 30 tahun di Sabah terpaksa tunduk kepada Bersatu, sebuah parti kecil serpihan UMNO yang hanya wujud di negeri itu sejak 2019 lalu.
Tidakkah ini keadaan yang memalukan UMNO?
Selain itu, Bersatu juga sentiasa menuntut jumlah kerusi yang lebih banyak daripada UMNO untuk ditandingi pada PRU15 akan datang semata-mata kerana kedudukan Muhyiddin sebagai Perdana Menteri.
Ini adalah situasi yang sukar diterima oleh UMNO kerana Bersatu hanya menang 13 kerusi Parlimen saja pada PRU14 yang lalu.
Lebih parah lagi, kerusi-kerusi pelompat katak daripada UMNO kepada Bersatu atau yang dikenali Geng Hamzah Zainuddin juga mahu dijadikan sebagai hak mutlak Bersatu dalam PRU akan datang nanti.
Sehingga ini UMNO tidak setuju dengan perkara itu dan mereka tidak berganjak agar semua kerusi tersebut dikembalikan semula kepada UMNO, sesuai dengan pelompat katak itu pun menang dalam PRU14 dulu atas tiket UMNO dan BN.
Perbalahan mengenai kerusi ini terus menjadikan UMNO dan Bersatu sentiasa dalam keadaan dingin dan hubungan keduanya sekarang tidak lebih ibarat isteri pertama dengan isteri kedua.
Dengan keegoan Bersatu mahu bertanding banyak kerusi, sedangkan ahlinya tak seramai mana dan cawangan di setiap bahagian pun ada yang tidak lebih daripada jumlah jari tangan, kebencian UMNO terhadap Bersatu dengan sendirinya tambah membuak-buak.
Bahkan, ini menjadikan 3.5 juta ahli UMNO rata-ratanya semakin menolak dan membenci Bersatu.
Tidak cukup dengan keberadaan Hamzah Zainuddin dalam Bersatu yang merupakan antara faktor parti itu tidak disukai oleh UMNO, masuknya lagi Geng Azmin Ali ke dalam Bersatu telah menambahkan lagi berkembangnya perasaan tersebut, bukan saja di kalangan ahli UMNO, tetapi juga rakyat biasa.
Tambahan lagi dengan kedudukan Azmin sebagai menteri kanan dan dilihat sebagai salah seorang penasihat penting Perdana Menteri bersama Hamzah Zainuddin, Muhyiddin dianggap sentiasa cuba untuk mengenepikan UMNO dalam mengurus perjalanan kerajaan.
Isu “video Haziq” yang dikatakan melibatkan Azmin tidak kurang menjadi penyumbang mengapa UMNO semakin mahu menjauhi Bersatu.
Bagi UMNO, dengan adanya Azmin di dalam Bersatu dan jika bersama dalam PRU akan datang, ia bermakna UMNO terpaksa berkempen dan mempertahan moral pemimpin itu daripada serangan pihak lawan dan ini akan menyukarkannya mendapat sokongan rakyat.
Di dalam UMNO, ramai yang tidak sanggup bersekongkol dengan kemungkaran seperti itu.
Berdasarkan semua keadaan di atas, jalan ke depan bagi Bersatu bukan saja kelam, tetapi juga penuh berliku.
Nyawa politiknya banyak bergantung kepada UMNO dan UMNO pula semakin mahu menjauhinya.
(Shahbudindotcom 10/10/2020)

0

0

votes
Article Rating
Kongsikan artikel ini


MENJELANG MAJLIS MENGADAP AGONG, ANWAR SERU SEMUA KEKAL TENANG

Hari ini (semalam) Presiden KEADILAN Datuk Seri Anwar Ibrahim mengadakan pertemuan menerusi Zoom dengan ahli Majlis Pimpinan Pusat serta wakil-wakil rakyat KEADILAN.
Presiden menekankan beberapa perkara penting yang perlu diingat untuk KEADILAN terus bergerak ke hadapan, termasuk keperluan meningkatkan usaha kami untuk terus berkhidmat kepada rakyat Malaysia.
Anwar memberi penekanan kepada jurucakap Parlimen KEADILAN tentang keperluan sentiasa bekerja keras di portfolio masing-masing, tidak kiralah di dalam atau di luar Parlimen.
Mereka tidak boleh berfungsi hanya untuk menyatakan pendirian parti semata-mata, tetapi perlu bertindak sebagai penjaga kepentingan awam mengikut portfolio masing-masing.
Penting untuk mereka bekerja secara aktif dan sering berinteraksi dengan pihak berkepentingan dalam menghadapi cabaran berkaitan dengan sektor yang berada di bawah portfolio mereka.
Hanya dengan mendengarkan rintihan rakyat kita dapat mengenal pasti cara untuk membantu negara kita pulih dan makmur. Beliau menggesa semua anggota KEADILAN untuk terus berkhidmat dan membantu masyarakat setempat semasa berlakunya wabak Covid-19.
Anwar memberi penekanan khusus kepada Menteri Besar Selangor dan Negeri Sembilan agar bekerja keras tangani cabaran rakyat di negeri-negeri tersebut akibat wabak Covid.
Walaupun pelbagai SOP yang berkaitan dengan kesihatan perlu dipatuhi, kita harus tetap membantu rakyat Malaysia, terutama anggota masyarakat kita yang paling berisiko.
Akhir sekali, Anwar memberi penerangan mengenai situasi terkini, termasuk majlis mengadap beliau dengan Seri Paduka Baginda Yang di-Pertuan Agong pada minggu hadapan.
Anwar meminta kami untuk menyeru semua rakyat Malaysia supaya kekal tenang dan terus mendoakan Kebawah Duli Yang Maha Mulia Seri Paduka Baginda Yang di-Pertuan Agong dan negara kita.
DATO SERI SAIFUDDIN NASUTION ISMAIL
SETIAUSAHA AGUNG
PARTI KEADILAN RAKYAT
09/10/2020.

0

0

votes
Article Rating
Kongsikan artikel ini


MENYOKONG ANWAR JATUHKAN MUHYDDIN CARA TERBAIK UNTUK ELAK UMNO TERUS DIBULI BERSATU

Perkara paling pedih sehingga merobek ke hulu hati UMNO sekarang ini ialah apabila parti itu dibuli oleh Bersatu dalam PRN Sabah yang baru lalu.
Rasa pedih hati itu sebenarnya lebih perit daripada perasaan yang ditanggung ketika UMNO hilang kuasa dan kalah pada PRU14 lalu.
Sementara UMNO dan BN ditewaskan pada PRU 2018 itu secara berdepan oleh lawan yang nyata iaitu PH yang turut didalamnya ada Bersatu, sebaliknya UMNO sekarang ini dibuli oleh Bersatu, sedangkan kedua-duanya bukan saja rapat dan bersama dalam kerajaan, malah dalam keadaan nyawa masa depan Bersatu juga banyak bergantung kepada ihsan UMNO.
Dalam PRN Sabah, Bersatu hanya bernyawa kerana UMNO sedia memberi laluan kepada parti itu bertanding di kerusi-kerusi yang sebenarnya dimenangi oleh UMNO dalam PRU14, tetapi Adunnya kemudian melompat khianat untuk menyertai Bersatu.
Jika UMNO enggan beralah dan berkeras mahu bertanding di semua kerusi tersebut, keputusan PRN Sabah mungkin berbeza dan tidak mustahil hari ini Bung Mokhtar sudah pun duduk di kerusi Ketua Menteri.
Sudahlah UMNO bermurah hati memberi laluan kepada Bersatu bertanding di kerusi yang dimenangi parti itu dalam PRU sebelum ini, malah selepas itu Muhyiddin Yassin telah secara terbuka tanpa berunding dengan Zahid Hamidi mengumumkan Hajiji Noor, Pengerusi Bersatu Sabah sebagai calon Ketua Menteri.
Walhal bukan Muhyiddin tidak tahu bahawa UMNO telah lama mahu menjadikan Bung Mokhtar Radin, Pengerusi BN Sabahnsebagai calon Ketua Menteri mereka.
Gambaran pembulian
yang berlaku PRN Sabah itu pasti akan berulang lagi di peringkat persekutuan dalam PRU15 akan datang jika UMNO turut lembut hati dan sedia menyerahkan kerusi-kerusi Parlimen yang dimenangi oleh Geng Hamzah Zainuddin untuk ditandingi oleh Bersatu.
Malah, sekarang ini Bersatu juga telah berjaya merosakkan hubungan UMNO dengan Pas sehingg parti Islam itu tidak lagi seakrab dulu hubungannya dengan UMNO.
Kalau diberi lebih masa, tidak mustahil Pas akan melepaskan terus pelukannya terhadap UMNO untuk beralih pula kepada Bersatu.
Apa pilihan yang ada kepada UMNO sekarang ini?
Walaupun UMNO bertegas tidak mahu menyertai PN secara rasmi, tetapi untuk mereka mengambil keputusan keluar daripada kerajaan bukanlah perkara mudah untuk dilakukan.
Ini terutamanya kerana ada Ahli Parlimen UMNO yang diberikan jawatan dalam kerajaan oleh Muhyiddin sedang berasa kesedapan dan tidak mahu nikmat itu dilepaskan begitu saja.
Bagi mereka, biarlah UMNO duduk dalam kerajaan ini sehingga tahun 2023 atau sampai masa bila PRU15 diadakan, dengan itu dapatlah juga lebih lama mereka merembat daki-daki dunia melalui jawatan yang sedang disandang.
Tetapi, yang mereka barangkali tidak sedar ialah semakin lama UMNO berada bersama dalam kerajaan ini, ia lebih memberi peluang kepada Bersatu mengukuhkan kedudukannya untuk terus merancang pembulian, sambil dalam waktu yang sama berupaya merenggangkan lagi hubungan Pas dengan UMNO.
Dengan itu, tidak mustahil sejarah buli ketika PRN Sabah akan berulang lagi dan hasrat UMNO untuk meletakkan calonnya sendiri sebagai Perdana Menteri hanya tinggal mimpi saja akhirnya.
Untuk UMNO kembali dominan, kembali seperti UMNO yang dahulu dan berpeluang semula menduduki jawatan Perdana Menteri, parti itu tiada pilihan lain melainkan mesti keluar meninggalkan Bersatu.
Hanya dengan meninggalkan Bersatu saja, UMNO mampu bertanding di semua kerusi Melayu miliknya tanpa perlu pening dan serabut kepala lagi.
Realitinya, dengan UMNO bersama BN yang sudah ada MCA, MIC dan PBRS di dalamnya, bermuafakat pula dengan Pas, ia sudah pun memadai untuk gabungan itu kembali berkuasa.
Sedangkan dengan Pas pun belum dimuktamadkan lagi soal pembahagian kerusi, melibatkan pula Bersatu untuk berkongsi tiga sudah tentu menambahkan lagi pening kepala UMNO.
Dalam hal ini, oleh kerana 13 Oktober depan merupakan tarikh penting di mana Anwar Ibrahim akan mengadap Yang Dipertuan Agong bagi mempersembahkan jumlah sokongan Ahli-Ahli Parlimen yang dimilikinya untuk membentuk sebuah kerajaan baru, UMNO tidak harus berlengah lagi mengambil peluang yang sedang terbuka ini.
Hanya dengan menyokong Anwar dan menjatuhkan Muhyiddin saja akan membolehkan UMNO bebas lepas daripada belenggu pembulian Bersatu terus berlaku lagi.
Sama ada dengan menyokong usaha Anwar itu akan menjadikan Presiden PKR sebagai Perdana Menteri atau PRU semula terpaksa diadakan, kedua-dua keadaan itu akan menguntungkan UMNO kerana melepaskannya daripada terus terikat dengan Bersatu.
Tanpa terikat lagi dengan Bersatu, bermakna UMNO tidak perlu berkongsi kerusi dengan parti pimpinan Muhyiddin yang kedudukannya tidak lagi disukai oleh rakyat Malaysia ketika ini.
(Shahbudindotcom 11/10/2020)

0

0

votes
Article Rating
Kongsikan artikel ini


UMNO SOKONG ANWAR?

1. Solidariti MP PH dari PKR, AMANAH dan DAP telah dinyatakan sebaik DSAI mengumumkan ada majoriti pada 22hb Sept lalu. Aset solid 92 MP menjadikan blok PH DSAI sebagai terbesar berbanding blok-blok lain dari MF, PN dan GPS yang apabila digabungkan (MF+PN+GPS) mereka melebihi blok PH dengan lebihan yg tidak melepasi majoriti 114 vs108 = 222.
2. Jika 6 MP berpindah kerusi dari mana-mana blok selain PH, DSAI akan dapat 114 membentuk majoriti yang rapuh sama seperti TSMY. Apakah DSAI akan ambil risiko sekadar mengumumkan mendapat 6 atau 7 MP yang meletakkan kedudukannya rapuh seperti TSMY?
3. Di sinilah teka-teki bermula, berapa DSAI ada? DSAI membayangkan majoritinya kukuh, meyakinkan dan selesa. Dia juga menyebut majoriti MP bersamanya adalah Melayu Bumiputera. Siapa mereka yang Melayu Bumiputera? Kita tahu MP UMNO semua Melayu seramai 39 orang. Andaian yang mengatakan MP UMNO berpindah sokongan sangat tinggi, ini tidak termasuk MP PKR yang mungkin buat u turn meninggalkan DSAA.
4. Paling menarik ialah andaian sebilangan signifikan MP UMNO akan sokong DSAI. Pada sesetengah pihak ia seolah mustahil dan jika berlaku ia seolah mendedahkan ‘kemarahan’ penyokong tegar DAP, AMANAH dan PKR kerana ‘berkrompomi’ dengan musuh politik lama.
5. Jikalau andaian kita benar ada MP UMNO dalam senarai DSAI 13hb Oktober nanti, bagaimana kita perlu sediakan diri untuk memahami terlebih dahulu langkah DSAI ini? Bagi penyokong UMNO, AMANAH, PKR dan DAP bagaimana reaksi mereka, bagaimana pula reaksi pengundi yang lain?
6. Adalah penting untuk memahami beberapa perkara dalam kekusutan dan kebimbangan ini, iaitu;
a. DSAI memulakan langkah dengan keputusan Majlis Presiden PH pasca March 2020 yang memberikan kepercayaan penuh padanya memimpin dan mencari majoriti yang diperlukan untuk kembalikan mandat rakyat.
b. Masalah sedari awal ialah DSAI tidak ada majoriti Melayu dalam blok PH yang sangat penting dalam caturan politik Malaysia buat masa ini setelah TSMY menjalankan kerja ‘scheme of things’ disokong oleh DSAA. Majoriti Melayu dalam langkah DSAI adalah keperluan strategik dan realiti yang perlu ditangani dengan penuh berhikmah.
c. DSAI diingatkan sebagai panduan dari Majlis Presiden PH tentang prinsip teras seperti Integriti, Prinsip Hukum dan Ketelusan dalam menjalankan misi mendapat majoriti di Parlimen. Dengan kata lain sokongan hendaklah atas prinsip dan bukan syarat pada apa-apa kompromi dasar teras PH. Usaha mestilah berperinsip dan tidak menggadaikan maruah!
d. Sedari awal selama 22 bulan pemerintahan PH, prinsip yang kita tegaskan kepada sesiapa sahaja yang hendak menyertai blok PH dari MP UMNO hendaklah menyokong atas individu yang menerima prinsip dan dasar PH. Kita menolak kemasukan ‘en block’ iaitu masuk secara kelompok atas nama parti, kita hanya menerima kemasukan atas individu dari MP UMNO. Syarat itu tetap kekal kepada usaha pasca kejatuhan PH, tidak berubah dan kekal sebagai syarat sokongan.
7. Memahami perkara asas di atas akan menjawab kekeliruan dan spekulasi yang menjadi perbualan hangat selepas sidang media DSAI pada 22hb Sept lalu. Jika kita berpegang kepada panduan di atas, MP UMNO tidak mungkin masuk secara kelompok parti tetapi atas kapasiti individu-individu MP yang memilih menyokong tanpa syarat.
8. Penyokong PH dan pengundinya sangat sensitif dengan kelompok UMNO yang mereka tolak kerana gagal memelihara integriti dan amanah sebagai pemerintah. Skandal besar 1MDB, Felda, Mara, TH dikaitkan dengan kegagalan memelihara institusi Melayu lalu mereka ditolak. Menerima sokongan mereka hanyalah ‘mensia-siakan’ penolakan pengundi kepada UMNO dan PH dilihat bersengkongkol dengan UMNO. Ini perasaan yang real di kalangan PH. Manakala soalan yang real di kalangan UMNO pula ialah sanggupkah mereka MP UMNO bersengkongkol dengan.DAP yang sangat dibenci oleh UMNO?
9. Saya amat memahami perasaan ini dan kesukaran menerima realiti ini tetapi asas penerimaan sokongan dari MP UMNO saya yakin bukanlah atas penerimaan parti UMNO tetapi individu dari MP UMNO dari kalangan 222 MP yang memilih atas kapasiti individu. Apakah secara sukarela? Itu hanya terjawab pada 13 Oktober nanti jika benar DSAI dapat mengemukakan SD mereka yang menyatakan demikian.
10. Apabila ia pilihan individu, saya juga amat yakin ia bukan perjanjian parti dengan parti, yakni PH+UMNO dan kerana itu saya juga yakin DSAI tidak tertekan dengan apa sahaja tuntutan dari UMNO melainkan tuntutan membentuk sebuah kerajaan yang stabil dan fokus kepada pengurusan krisis covid 19.
11. Bagaimana MP UMNO yang ada kes-kes di mahkamah? Apakah mereka diterima sebagai senarai penyokong DSAI? Bukankah nanti akan ada ‘udang sebalik mee’ sekurangnya sebagai balasan meringankan kes mereka?
Maaf, tulisan ini tiada jawapan, dalam hal ini analisis saya berhenti setakat ini sehinggalah 13 Oktober saya harap akan terdedah semuanya nanti. Pasca 13 Oktober lebih suspens dan menarik tetapi saya yakin istana lebih bijak dan berhikmah mengendalikan keadaan kerana kunci jawapan sebenar terletak nanti kepada hasil pertemuan bersejarah antara DSAI dan YDPA untuk menentukan halatuju negara dalam suasana sukar hari ini.
Sama-sama kita doakan, semoga sukses.
DS Dr Mujahid Yusof Rawa
Naib Presiden Parti AMANAH
Ahli Parlimen Parit Buntar
11 Oktober 2020.

0

0

votes
Article Rating
Kongsikan artikel ini


SELASA

Ada apa pada SELASA
Dia datang senantiasa
Kecuali kiamat baru terasa
Dia berhenti kerna terpaksa
Hari esok luar biasa
Baki hidup memenuhi jasa
Tanpa hari kita tersiksa
Jangan risau ada SELASA
Hari-hari berita semasa
Hari Isnin sunat puasa
Buat jiwa rasa selesa
Cemas seketika tiba SELASA
Apa cerita lelaki perkasa
Berjalan jauh sampai disiksa
Demi negara mahu berjasa
Penuh yakin hari SELASA
Apa jadi pun ada SELASA
Hari-hari menghitung masa
Apakah esok macam biasa?
Hanya di tangan Allah Maha Esa..
Amin Ya Rabbal alamin…
DS Dr Mujahid Yusof Rawa
Naib Presiden AMANAH
Ahli Parlimen Parit Buntar
Isnin 12 Oktober 2020.

0

0

votes
Article Rating
Kongsikan artikel ini


TIADA MASALAH UMNO SOKONG ANWAR KERANA MUHYIDDIN PENGKHIANAT ‘TERULUNG’

Oleh Alexiz Utara
Ia bukan isu besar sekiranya terdapat kumpulan Ahli Parlimen UMNO yang menyokong Datuk Seri Anwar Ibrahim sebagai Perdana Menteri baharu kerana mereka sedar pengkhianat ‘terulung’ adalah Tan Sri Muhyiddin Yassin yang perlu disingkirkan dengan segera.
Mengapa Ahli Parlimen UMNO perlu berasa serba salah atau berdosa untuk menyingkirkan Muhyiddin kerana sosok tersebut sebenarnya adalah pengkhianat ‘terulung’, sudah lah beliau mengkhianati UMNO dan menubuhkan parti baharu Bersatu kemudiaan mentornya sendiri Tun Dr Mahathir Mohamad juga diketepikan dan dikhianatinya.
Jadi, tiada alasan untuk UMNO perlu merasa serba salah untuk mengkhianati janji dengan Muhyiddin kerana Perdana Menteri tersebut adalah pengkhianat yang mengenepikan prinsipnya sendiri sehingga sanggup melanggar Tun Dr Mahathir.
Oleh sedemikian, apakah masalahnya mengkhianati seorang pengkhianat?
Sokongan kepada Anwar akan melambangkan kematangan UMNO sebagai sebuah parti ‘berpengalaman’ dan tidak mudah dibuli oleh Bersatu yang dipimpin oleh Muhyiddin.
Takkan lah UMNO mahu tunduk kepada parti serpihan pengkhianat Bersatu, lebih baik sekiranya mereka bergandingan dengan PKR daripada Bersatu.
Insiden di Sabah apabila pandangan UMNO diketepikan dalam memilih Ketua Menteri Sabah bukan satu petanda baik, malahan akar umbi sudah mula meluahkan rasa tidak puas hati dengan apa yang berlaku di Sabah.
Sekiranya diteruskan juga kerjasama UMNO dengan Bersatu, kemelut berpanjangan akan melanda UMNO kerana sudah pastinya kerusi yang secara tradisinya milik UMNO akan terpaksa digadai diberi kepada Bersatu seperti berlaku di Sabah.
Jika ini berlaku, perang besar antara akar umbi UMNO dengan Bersatu mungkin tidak boleh dielak lagi, jadi sebelum perkara tersebut berlaku adalah lebih baik Presiden, Datuk Seri Ahmad Zahid Hamidi mengambil langkah ‘pencegahan’ lebih awal.
Untuk masa depan UMNO, kerjasama ideal adalah bersama PKR dan Zahidi Hamidi mahu tidak mahu perlu memikirkan tentang perkara ini.
Muhyiddin bukan lagi individu yang boleh diharap kerana tamak haloba untuk berkuasa menyebabkan rakyat kini sengsara, lihat lah apa yang berlaku di Sabah siapa punya angkara jika bukan kerana dua budak suruhannya, Datuk Seri Hamzah Zainudin dan Datuk Nardin Awang.
Muhyiddin jangan buat-buat tidak tahu, langkah di Sabah dirancang oleh beliau dan kroni-kroninya. UMNO sebenarnya tidak mahu langkah tersebut diteruskan, Muhyididn yang sangat beria-ria mahu merampas Sabah sehingga lah terpaksa diadakan Pilian Raya Negeri Sabah.
Kabinet Muhyiddin sekarang dilihat gagal, rakyat sudah muak dengan ‘doa’ hipokrit dan gelaran ‘abah’ bukan gambaran sebenar yang diharapkan oleh rakyat, bagi mereka Perdana Menteri tersebut tidak boleh diharapkan langsung kerana menjadi punca kepada peningkatan kes Covid 19 yang sudah berleluasan seluruh negara.
Bagi Perdana Menteri yang hanya mampu bekerja 4 jam sehari dan lebih sibuk dengan urusan program golf, rakyat kini terpaksa menjaga diri sendiri dan tidak berharap kepada Muhyiddin dan barisan kerajaannya lagi.
Kini, rakyat jaga rakyat dan bukan lagi Muhyiddin.

0

0

votes
Article Rating
Kongsikan artikel ini


13 OKTOBER DIHARAP MENJADI SELASA YANG BERCAHAYA…..

Nampaknya usaha Anwar Ibrahim untuk cuba memulihkan mandat rakyat terus berdepan cabaran yang getir serta bukan sedikit.
Hari ini beliau dijadual mengadap Yang Dipertuan Agong bagi menepati janji untuk mempersembahkan jumlah sokongan Ahli-Ahli Parlimen yang dimilikinya bagi membentuk sebuah kerajaan baru.
Tetapi, berikutan tersebarnya senarai palsu Ahli-Ahli Parlimen yang didakwa menyokongnya, beberapa daripada wakil rakyat itu telah tampil menafikan dan membuat laporan polis.
Sehubungan itu, Anwar dikehendaki hadir ke Bukit Aman untuk memberi keterangan.
Sebagaimana disebut Anwar dalam sidang media pada 23 September lalu, senarai Ahli Parlimen yang setuju memberi sokongan kepadanya akan dipersembahkan kepada Yang Dipertuan Agong terlebih dahulu dan tidak sesekali didedahkan kepada umum.
Bermakna, selagi belum ada majlis mengadap, senarai lain yang tersebar di media sosial adalah palsu dan rekaan semata-mata.
Senarai asli hanya ada pada Anwar yang akan dipersembahkannya kepada Agong dalam majlis mengadap nanti.
Soalnya, kenapa laporan polis dibuat terhadap Anwar dan bukan kepada penyebar senarai palsu itu?
Mengapa juga Anwar yang perlu diambil keterangan dan bukan mereka yang menyebarkan senarai palsu itu?
Apa pun, inilah cabaran dan dugaan untuk Anwar namanya.
Yang kedua, bermula jam 12.01 malam ini juga berkuatkuasanya PKPB di Selangor, Wilayah Persekutuan dan Putrajaya sehingga 27 Oktober depan berikutan menularnya semula Covid-19.
Ini bererti, banyak pergerakan dan aktiviti jadi terhalang dengan sendirinya dalam tempoh dua minggu akan datang seperti majlis angkat sumpah di Istana Negara sekiranya Anwar berjaya membuktikan sokongan yang mencukupi kepada Agong.
Barangkali majlis itu terpaksa ditunda sehingga berakhirnya PKPB pada 27 Oktober nanti.
Ini pun cabaran dan dugaan untuk Anwar juga namanya.
Sebagai pemimpin yang telah dinamakan dan disepati sebagai calon Perdana Menteri selepas Tun Mahathir Mohamad, usaha Anwar untuk mengembalikan mandat rakyat adalah suatu perjuangan yang murni.
Sebab itu, di sebalik adanya pelbagai cabaran, dugaan dan rintangan yang perlu dihadapi Anwar, keterujaan rakyat menanti perkhabaran baik hasil majlis mengadap Agong hari ini tidak berkurang walau sedikit pun.
Rakyat tetap mengharapkan ada sinar kejayaan di hari Selasa ini, malah tidak kurang yang menitipkan doa dan mengadakan solat hajat agar segala yang diusahakan akan membuahkan kejayaan.
Bagi rakyat, harapan mereka semoga Selasa hari ini akan menjadi Selasa yang bercahaya yang mampu menerangi bumi Malaysia dengan perubahan, sekaligus mandat yang dikhianati sebelum ini berjaya dikembalikan semula.
Apatah lagi, tarikh 13 Oktober hari ini adalah bersamaan dengan tarikh Anwar mencapai kejayaan cemerlang dalam PRK Port Dickson yang diadakan pada 13 Oktober 2018 lalu.
Harap-harapnya, kebetulan persamaan tarikh yang ditentukan Tuhan ini adalah merupakan tanda kebaikan yang diidam-idamkan di sebalik dugaan serta cabaran yang silih berganti mendatang, namun tetap sabar dilalui Anwar.
(Shahbudindotcom 13/10/2020)

0

0

votes
Article Rating
Kongsikan artikel ini


TENANG, YANG PENTING MUHYIDDIN SEMAKIN MENUJU KEJATUHANNYA

Segala yang dirancang nampaknya berjalan seperti yang diatur.
Pagi semalam, Anwar Ibrahim mengadap Agong untuk mempersembahkan bukti sahih mengenai jumlah sokongan Ahli-Ahli Parlimen yang dimilikinya untuk membentuk sebuah kerajaan baru.
Bukti sahih itu bagaimanapun bukanlah dalam bentuk senarai penuh siapa Ahli Parlimen yang sudah setuju untuk menyokongnya.
Anwar hanya memberikan jumlahnya saja, tetapi senarai siapa mereka yang berkenaan ada dalam kawalan ketua-ketua parti yang terbabit.
Ia hanya akan dipersembahkan kepada Agong apabila ketua-ketua parti mula dipanggil mengadap ke Istana Negara bermula hari ini.
Setakat ini, dilaporkan Lim Guan Eng akan mengadap Agong pada hari ini, manakala Zahid Hamidi dijadualkan esok, Khamis jam 5.00 petang.
Lain-lain ketua parti juga akan dipanggil dan dalam waktu yang sama, terdapat juga Ahli Parlimen tertentu yang dijangka akan dipanggil mengadap Agong secara individu kerana ketua parti mereka memilih untuk kekal bersama PN.
Strategi tidak mendedahkan siapa 120 Ahli Parlimen yang menyokong Anwar adalah untuk mengelakkan mereka diganggu, ditekan atau mungkin ditawarkan habuan.
Susulan majlis mengadap Anwar terhadap Agong pagi semalam, pada sebelah petangnya pula, Tengku Razaleigh Hamzah telah dipanggil mengadap.
Tengku Razaleigh adalah Ahli Parlimen Gua Musang dan Pengerusi Jemaah Penasihat UMNO.
Banyak khabar angin mengenai pertemuan Tengku Razaleigh dengan Agong itu, tetapi biarlah ia disentuh dalam tulisan yang lain.
Malam tadi pula, Biro Politik UMNO mengadakan mesyuarat yang dipengerusikan oleh Ahmad Zahid Hamidi.
Antara ketetapan yang dibuat ialah mempertimbangkan untuk keluar daripada kerajaan PN dan meminta syarat-syarat baru secara bertulis jika mahu UMNO terus kekal menyokong Muhyiddin.
Ini bermakna, UMNO sedang memberi tekanan maha berat kepada Muhyiddin untuk tunduk kepada parti itu.
Zahid pula akan mengadap Agong esok petang dan sudah tentu sebelum syarat baru yang dituntut daripada Muhyiddin itu dipenuhi, beliau terlebih dahulu akan memaklumkan kepada Agong mengenai beberapa Ahli Parlimen tertentu daripada UMNO yang akan menyokong Anwar.
Jika sebelum ini Zahid Hamidi memberitahu ada beberapa Ahli Parlimen UMNO sudah menyokong Anwar dan beliau tidak berhak menghalang mereka, dalam majlis mengadap petang esok, Muhyiddin secara teknikalnya sudah pun sahih hilang majoritinya.
Hakikat ini memperlihatkan pertemuan Anwar dengan Agong semalam bukanlah majlis mengadap kosong, hanya sekadar minum-minum atau suatu kelentong seperti yang digembar-gemburkan oleh penyokong Muhyiddin yang nampaknya mula bimbang hilang jawatan serta kedudukan.
Majlis mengadap semalam nyata penuh erti dan makna ke arah perubahan yang lebih baik untuk negara, khususnya kita tidak lagi akan mempunyai Perdana Menteri yang hanya pandai membaca perutusan khas semata-mata.
Bermula dengan Anwar mengadap, disusuli Tengku Razaleigh, kemudian ketua-ketua parti tertentu, seterusnya pendirian baru UMNO mahu meninggalkan PN, Muhyiddin kini sudah pun berada di ambang kejatuhannya.
Mengadapnya Anwar semalam terbukti betul-betul ada isi.
Dalam hal ini, adalah lebih terpuji jika Muhyiddin menjadi seorang yang berjiwa besar dengan segera meletakan jawatannya.
Meletakkan jawatan kerana sedar sudah hilang sokongan adalah lebih baik daripada disuruh atau dinasihatkan untuk berbuat demikian oleh Agong.
Yang penting, dengan meletakkan jawatan lebih awal, sebaik-baiknya menjelang pertemuan Zahid Hamidi dengan Agong petang esok, Muhyiddin secara tidak langsung telah memudahkan lagi kerja Agong membentuk kerajaan baru dan menyelesaikan masalah politik negara ini.
(Shahbudindotcom 14/10/2020)

0

0

votes
Article Rating
Kongsikan artikel ini


UMNO BUKAN SAJA MAHU BERPISAH DENGAN BERSATU, MALAH SEDIA KEHILANGAN PAS

Ada dua perkara besar yang diputuskan oleh Biro Politik UMNO dalam mesyuaratnya semalam.
Pertama, menimbang untuk meninggalkan kerajaan PN dan akan memberi syarat baru yang mana perjanjiannya akan dilakukan secara bertulis serta perlu dilaksanakan segera jika ingin meneruskan kerjasama dalam kerajaan pimpinan Muhyiddin Yassin.
Kedua, mencadangkan kepada Jawatankuasa Induk Muafakat Nasional (MN) agar MN didaftarkan sebagai sebuah gabungan politik yang sah.
Kedua-dua perkara besar yang diputuskan itu pula memberi kesan kepada hubungan UMNO dengan dua parti lain.
Pertama, kepada Bersatu dan kedua, kepada Pas.
Dalam perkara pertama yang dituntut UMNO, kita tidak pula diberitahu apakah syarat-syarat baru yang diminta itu.
Mungkin antaranya adalah berkaitan pembahagian kementerian kanan tertentu yang harus diberi kepada wakil UMNO dan kedudukan kerusi dalam PRU15 akan datang, sesuai dengan kedudukan parti itu sebagai pemegang kerusi terbanyak dalam PN.
Tidak mustahil juga ia turut melibatkan jaminan nasib pemimpin-pemimpin UMNO yang sedang berdepan kes mahkamah kerana seperti yang kita sedia maklum, semua pendakwaan itu dilakukan semasa era Tun Mahathir Mohamad dahulu.
Apa pun syarat-syarat yang diminta UMNO, ia pasti sukar untuk dipenuhi oleh Muhyiddin, kecuali jika beliau memang tidak mahu berada lebih lama sebagai Perdana Menteri.
Dalam erti kata lain, pertimbangan UMNO untuk meninggalkan PN, sambil memberi syarat-syarat baru, ia adalah suatu bentuk tekanan dan alasan untuk parti itu berpisah dengan Bersatu dan sedia menjatuhkan Muhyiddin bila-bila masa.
Setelah dibuli dalam PRN Sabah, UMNO kini jelas telah mengeluarkan taringnya untuk mereka pula mahu membuli Bersatu.
Berkaitan perkara kedua iaitu mendaftarkan MN, ini pula sebenarnya adalah satu bentuk kata dua kepada Pas.
Pas dan UMNO sebelum ini bermuafakat dalam MN, tetapi gabungan itu tidak didaftarkan secara sah dengan Pendaftar Pertubuhan atau RoS.
Kemudian, apabila Muhyiddin mengambil keputusan mendaftarkan PN, Pas mengambil keputusan setuju menyertai PN, walaupun UMNO awal-awal bertegas tidak mahu menyertainya.
Dengan menyertai PN yang diketuai Bersatu dan bermuafakat bersama UMNO dalam MN, bermakna Pas berkubang mencari ikan di dua kolam dalam waktu yang sama.
Tetapi, sesebuah parti tidak boleh berada di dalam dua gabungan pada waktu yang sama.
Ertinya, apabila UMNO mencadangkan agar MN didaftarkan secara sah, ia adalah suatu bentuk kata dua atau cabaran halus kepada Pas – terus bersama PN atau kembali kepada MN.
Yang nyata, dengan dua perkara besar yang diputuskan oleh Biro Politik UMNO semalam, tanpa keraguan bahawa UMNO bukan saja tiada masalah untuk meninggalkan Bersatu, malah juga bersedia kehilangan Pas jika parti itu akhirnya lebih mementingkan kedudukan serta jawatan berbanding kesetiaan.
Dalam hal ini, keberanian UMNO membuat pendirian terkait Bersatu dan Pas tentu saja harus diberikan pujian kerana ia menampakkan parti itu sudah sedia untuk bangkit dan kembali berkuasa melalui pengukuhan semula BN.
(Shahbudindotcom 14/10/2020)

0

0

votes
Article Rating
Kongsikan artikel ini


MUHYIDDIN PATUT MALU, PASANGAN DI BILIK TIDURNYA PUN KINI TAHU BELIAU SUDAH TIADA SOKONGAN LAGI

Setakat ini, sekurang-kurangnya tiga pemimpin UMNO dikenalpasti tidak lagi menyokong Muhyiddin Yassin sebagai Perdana Menteri.
Mereka ialah Presiden UMNO, Ahmad Zahid Hamidi, bekas Perdana Menteri, Najib Razak dan Pengerusi Jemaah Penasihat UMNO, Tengku Razaleigh Hamzah.
Zahid Hamidi adalah Ahli Parlimen Bagan Datuk, Najib Ahli Parlimen Pekan dan Ku Li Ahli Parlimen Gua Musang.
Zahid Hamidi dikira tidak lagi menyokong Muhyiddin apabila beliau mempengerusikan mesyuarat Biro Politik UMNO malam semalam yang memutuskan untuk menimbang keluar daripada PN serta akan memberikan syarat baru yang persetujuannya mesti dilakukan secara bertulis jika kedua-dua pihak ingin terus bekerjasama.
Pendirian terbaru UMNO itu dilihat sebagai petanda UMNO kini benar-benar tidak gembira dengan Muhyiddin dan sedia untuk keluar daripada kerajaan bila-bila masa, kecuali syarat dan tuntutan mereka dipenuhi.
Berikutan keputusan Biro Politik UMNO itu, Najib kemudiannya menyokong kuat perkara tersebut, sambil menghuraikan sebab-sebab kekecewaan UMNO terhadap kepimpinan Muhyiddin.
Antara sebab itu, menurut Najib ialah pembulian dalam PRN Sabah, perlongsian kuasa yang tidak adil, tindakan Muhyiddin meletakkan Azmin seolah-olah penggantinya, hal ehwal ekonomi dan kewangan dalam kerajaan tidak diberikan kepada pemimpin UMNO dan tiada pemimpin UMNO dilantik dalam Khazanah serta Majlis Tindakan Ekonomi untuk melawan Covid-19.
Najib turut membangkitkan tentang ketidakpedulian kerajaan terhadap tuntutan UMNO agar moratorium pinjaman bank untuk rakyat dilanjutkan lagi dan bantahan isu penggabungan UEM Sunrise dengan Eco World langsung tidak didengar.
Selain itu, tegas Najib lagi, keputusan Biro Politik tersebut adalah juga keputusan akar umbi UMNO kerana semua Pengerusi Perhubungan UMNO menyokongnya tanpa berbelah lagi.
Tengku Razaleigh menyusul sebagai pemimpin UMNO ketiga menzahirkan pendirian tidak lagi menyokong Muhyiddin apabila mendedahkan surat yang dihantarnya kepada Speaker Parlimen agar usul tidak percaya terhadap Perdana Menteri segera diberi keutamaan.
Katanya, usul itu perlu diberi keutamaan agar keabsahan kerajaan pimpinan Muhyiddin dapat ditentukan.
Berdasarkan pendirian terkini ketiga-tiga pemimpin di atas, mereka bukan saja tidak lagi menyokong Muhyiddin, malah hampir pasti tidak mengundi atau tidak hadir ketika pengundian Belanjawan 2021 pada Sidang Parlimen yang bermula 2 November depan.
Dalam erti kata lain, walaupun Muhyiddin boleh bermain silap mata agar usul tidak percaya terhadapnya tidak diberi laluan, tetapi keperluan meluluskan Belanjawan 2021 adalah sesuatu yang tidak dapat dielakkan.
Jika sesuatu belanjawan kerajaan tidak diluluskan di Parlimen, ia adalah sama seperti lulusnya usul tidak percaya dan kerajaan akan tumbang dengan sendirinya.
Ini kerana, tanpa belanjawan diluluskan Parlimen, kerajaan tidak dapat berfungsi seperti untuk membayar gaji kakitangan awam dan lain-lain perbelanjaan.
Dalam hal ini, mahu tidak mahu, dengan majoritinya di Parlimen hanya satu atau dua undi saja, Muhyiddin sepatutnya ada rasa malu untuk terus bertahan sebagai Perdana Menteri kerana beliau sebenarnya sudah pun jatuh berikutan pendirian terbaru Zahid Hamidi, Najib dan Ku Li itu.
Keadaan ini tak termasuk lagi dengan beberapa pemimpin lain dalam Biro Politik UMNO yang turut sependirian dengan Zahid Hamidi dan Najib serta mahu agar hubungan dengan Muhyiddin segera ditamatkan.
Jika selepas mengadap Agong Selasa lalu, Anwar Ibrahim dalam sidang medianya mengatakan beliau sudah memiliki sokongan 120 Ahli Parlimen di belakangnya untuk membentuk sebuah kerajaan baru, jalan mati di hadapan Muhyiddin kini ibarat sudah terang lagi bersuluh cahayanya.
Ia bukan saja sudah terbuka dan diperbualkan oleh seluruh rakyat negara ini, malah tidak lagi dapat disembunyikan daripada pasangan di bilik tidurnya sendiri.
Cepat atau lambat saja lagi perkiraan nasib Muhyiddin sekarang ini – jatuh tetap jatuh.
(Shahbudindotcom 15/10/2020)

0

0

votes
Article Rating
Kongsikan artikel ini


PM YANG HILANG MAJORITI MESTI UNDUR SEGERA

1. Gerak98 merujuk kenyataan 2 Ahli Parlimen , Tg Razaleigh Hamzah dan Dato Seri Najib Tun Razak yang disiarkan dalam media semalam.
2. Kenyataan mereka itu jelas merupakan penarikan sokongan mereka terhadap PM Tan Sri Muhyiddin Yassin dan kerajaan Perikatan Nasional.
3. Ianya juga merupakan bukti jelas PM Muhyidin sudah hilang kepercayaan majoriti ahli parlimen untuk menjawat jawatan PM.(Majoriti kerajaan PN sebelum ini hanya 113).
4. Justeru, Muhyidin mesti meletakkan jawatan PM dengan segera.Salah bagi beliau terus menjawat jawatan PM tanpa majoriti.
5. PM yang hilang majoriti akan memberi akibat buruk yang besar bagi negara sekiranya dia terus menjadi PM.
6. PM yang hilang majoriti tidak wajar diberi ruang membentang belanjawan negara.Ianya akan disalahguna dan membuang masa.
7. Makanya Muhyidin mesti meletakkan jawatan segera atau diundurkan segera!Sebagai pemimpin beliau mesti mempamerkan ketinggian moral melepaskan jawatan apabila sudah hilang majoriti.
8. Semua pemimpin negara2 di dunia yang amalkan demokrasi berparlimen akan melakukan perkara yang sama.Jangan kerana gila kuasa PM Muhyidin memalukan negara dimata dunia.Kesan buruk ekonomi juga besar.
8. Gerak98 menjunjung kasih kepada DYMM SPB Yang di Pertuan Agong mengambil langkah segera selamatkan negara daripada menjadi momokan dunia kerana sikap PM yang tiada moral ini.
9. Demi maruah negara,proses melucut jawatan PM yang hilang majoriti mesti dilakukan segera dan sekarang.
10. Keterbatasan bahana Covid19 seharusnya tidak menghambat proses penting buat negara ini.
11. Terus memberi kuasa kepada seorang PM yang sudah hilang majoriti dan tiada moral adalah sama bahayanya malah lebih besar malapetakanya kepada negara.
Mohamad Ezam Mohd Nor
15 Oktober 2020/ 27 Safar 1442H

0

0

votes
Article Rating
Kongsikan artikel ini


16 HUJAH MENJAWAB FITNAH TERHADAP ANWAR KONONNYA DARI TUN HANIFF OMAR

Banyak hampas yang tidak bernilai berita dikisar dan diedar merata tempat untuk menjatuhkan imej DSAI. Salah-satunya ialah kononnya tulisan dari Tun Hanif Omar. Kawan baik saya telah menghubungi Tun dan Tun menafikannya.
Apabila ditelusuri ianya ditulis oleh seorang blogger Umno yang memang benci kepada DSAI. Blogger ini ketinggalan zaman kerana pimpinan kanan Umno sudah menyokong DSAI untuk menjadi PM menggantikan TSMY.
Namun begitu fitnah itu perlu dijawab satu persatu.
1. Tuduhan bahawa kawan-kawan lama DSAI seperti Ismail Mina, Sidek Baba/SB dan Yusri telah meninggalkan DSAI. Ini perkara biasa dalam gerakan Islam. Ia dipanggil oleh *Fathi Yakan tokoh gerakan Islam terkenal Lubnan sebagai orang yang *“ jatuh di tengah jalan”.* atau *Mutasaqitun*
2. Dalam Gerakan Islam terkenal seperti Ikhwan dan Jamaat Islami ada tokoh-tokoh seperti Timbalan Amir atau Setiausaha Agung yang meninggalkan jemaah kerana tarikan kilauan tawaran daripada pihak pemerintah.
3. Timbalan kepada Asy Syahid Hassan al Banna meninggalkan jemaah untuk menjadi menteri awqaf. Timbalan kepada Syeikh Maududi juga meninggalkan Jamaat Islam. Begitu juga yang terbaru di Mesir tokoh penting Ikhwan yang menjadi jurucakap Ikhwan di Barat telah menyeberang ke sebelah As-Sisi.
4. Setakat Ismail Mina yang tak pernah pegang apa-apa jawatan dalam ABIM – cuma kawan baik DSAI semasa di Universiti Malaya, tidak lah pelik sangat. Berkenaan Dr. Sidek Baba dan Dr. Yusri, tak payahlah kita aibkan mereka di sini. Banyak yang boleh diceritakan!
5. Penulis juga cuba membangkitkan suatu isu yang beliau tidak reti apa pun dan naif iaitu pluralisme agama (religious pluralism – RP) yang kononnya DSAI terlibat. RP di Barat ini dilihat dari 2 perspektif: sosiologi/sains politik dan pengajian agama (khusus christianity). Dari sudut sosiologi ia bermaksud ‘religious diversity’ – kepelbagaian agama. Ini tiada masalah dan Islam pun terima hakikat ini. Keduanya dari perspektif pengajian agama dan ia merupa subjek penting di kalangan ‘Christian scholars’.
6. Di kalangan mereka pula berpecah dua: satu mengatakan boleh diterima akan kewujudan religious pluralism tapi yang betul hanya agama Kristian.
7. Satu lagi didokongi oleh John Hicks, bekas profesor agama di Universiti Birmingham. Beliau mengatakan semua agama sama sahaja dan agama Kristian tidak lebih daripada agama lain. Tindakannya itu cukup ‘revolutionary’ ketika itu kerana sarjana-sarjana Kristian lain rata-ratanya merasakan Kristian sahaja yang betul.
8. Hujah John Hicks adalah meyakinkan, dan kerana itu Kerajaan Britain mengambil keputusan membenarkan sembelihan dan pengedaran daging halal di United Kingdom akhir tahun 1960an. Org Islam di UK cukup berterima kasih kepada Prof Hicks ini walaupun org Islam itu tetap yakin bahawa Islam sahaja agama yang diredhai Allah Subhanahu wa-Ta’ala.
9. DSAI membincangkan ‘religious pluralism’ dalam konteks perdebatan John Hicks dgn sarjana-sarjana lain yang menggoncangkan seluruh premis kekuatan pengakuan/klaim agama Kristian. Memang DSAI mengambil pandangan terbuka John Hicks sebagai positif (dan menguntungkan masyarakat Islam di Barat apabila Islam juga mulai diakui sah) itu, tetapi dalam penjelasannya kepada kawan-kawan senior ABIM, beliau sekalipun tidak berniat mengatakan Islam itu sama sahaja dan agama-agama lain. Jadi, kalau nak quote, jangan quote di luar konteks. *Itu ‘intellectual dishonesty’ dan satu penipuan yang nyata.*
10. Bab DSAI dan DAP juga sengaja diputar-belitkan. Tidakkah Ku Li tahun 1980an dahulu membuat pakatan seperti PH di mana Semangat 46 bergabung dengan DAP untuk membentuk kerajaan, tapi kecundang dalam pilihan raya ketika itu.
11. Begitu juga dalam PRU 14, *DSAI berada dalam penjara tetapi yang mengetuai perundingan dengn semua parti dalam PH (termasuk DAP) ialah Tun M dan TSMY.* Kenapa tindakan mereka ini tak pernah diungkit? Yang diungkit ialah kononnya DSAI bersekongkol dengan DAP dan menjadi ‘tali barut DAP.’
12. Dalam PRU 1999 dulu – DAP, KeADILan dan PAS pun pernah bergabung dalam Barisan Alternatif. *Tidak ada siapa yang menyerang PAS/Ustaz Fadzil Noor ketika itu. DAP dulu dan sekarang serupa sahaja, hakikatnya dipimpin oleh Lim Kit Siang!* Dan orang lupa siapa yang mendapat projek raksasa di Pulau Pinang sehingga LGE dihadapkan ke mahkamah, kerana tuduhan rasuah daripada projek itu. Nazri Aziz lah yang berunding dgn LGE sehingga projek berbilion itu diperolehinya!
13. Akhir sekali tuduhan “Anwar berkawan (oleh yang demikian talibarut) Barat.” Mereka ini lupa Anwar ini pernah menjadi orang besar Malaysia (TPM), jadi takkan dia tak berjumpa dan berkawan dgn orang-orang besar/hebat dalam bidang politik, bisnes, korporat dsb nya.
14. Ada yang berkenalan begitu-begitu sahaja, dan ada yang menjadi kawan rapat. Ini lumrah manusia. Tak kisah orang itu dari Barat, Timur dsb nya. Memang Anwar berkawan dengan semua orang. Tapi kenapa disebut nama-nama di Barat sahaja?
15. Kawan-kawan baiknya termasuk Joseph Estrada dulu Presiden Filipina, Pak Suharto (seperti bapanya) dan Pak BJ Habibie (seperti abangnya sendiri), Manmohan Singh bekas PM india, PM Kanada dan Australia.
Ingat tak Margaret Thatcher yang cukup mgkagumi Anwar bila dia berkata, “…kalau dia ini (Anwar) seperti pemain bola professional, semua negara akan membelinya untuk menjadi menteri kewangan mereka!”.
16. Ketika Anwar menjadi Menteri Pendidikan (masih muda ketika itu), dia menang dalam pimilihan menjadi Presiden Unesco kerana para Menteri Pendidikan dari seluruh dunia adalah kawan-kawan sezaman dalam pergerakan belia khususnya World Assembly of Youth (WAY) yang mana *Anwar adalah anggota Jawatankuasanya. Itulah hebatnya Anwar. Cukup disayangi oleh Syeikh Dr. Yusoff al Qaradawi dan Almarhum Tuan Guru Nik Abdul Aziz.*
Kalau nak attack dan nak berbohong tentang Anwar, buatlah homework terlebih dahulu, jangan hentam kromo sahaja. *Nampak sangat tulisan picisan walaupun mencuri nama Tun Hanif Omar.*
*#AnwarPM9*
*#apakhabaranwar?*
*I S L A H M E D I A*

3.3

4

votes
Article Rating
Kongsikan artikel ini